Transrasial Yang Menolak Identiti Kaum Sendiri (Kisah II) – Rachel Dolezal

Beberapa tahun sebelum kontroversi Treasure Richards yang membenci kaumnya sendiri meletus, Rachel Dolezal adalah kes pertama yang mencetuskan hiruk-pikuk mengenai isu transrasial. Transrasial merupakan istilah bagi individu yang menggunakan identiti kaum yang berlainan daripada kaum kelahirannya.

Jika Treasure Richards membenci kaum kulit hitam Afrika-Amerika, Rachel pula bertahun-tahun hidup sebagai seorang wanita kulit hitam Afrika-Amerika. Gadis Kaukasia yang lahir pada tahun 1977 dengan campuran etnik Czech, Jerman dan Swedish itu memiliki rambut perang keemasan dan bermata biru.

Namun bermula dari usia awal 20an, secara beransur-ansur wajah dan penampilan Rachel berubah menjadi wanita Afrika-Amerika. Secara umumnya, terdapat ramai individu berketurunan Afrika-Amerika yang berkulit cerah dan mempunyai paras rupa seperti Kaukasia, hasil daripada perkahwinan campur. Oleh itu tidak menghairankan jika Rachel dapat diterima dengan baik dalam masyarakat kulit hitam dan dianggap sebahagian daripada mereka tanpa rasa wasangka.

Isu identiti sebenar Rachel mula dipersoalkan pada Jun 2015, apabila seorang wartawan bertanyakan tentang gambar lelaki kulit hitam yang didakwa sebagai bapa Rachel. Gambar itu terpampang pada laman Facebook rasmi Pertubuhan Kebangsaan Untuk Kemajuan Warga Kulit Berwarna (NACCP) bahagian Spokane, Washington di mana Rachel menyandang jawatan Presiden.

Pertubuhan ini merupakan organisasi bukan kerajaan (NGO) yang bertujuan untuk memastikan kesamarataan hak-hak semua individu dari aspek politik, pendidikan, sosial dan ekonomi serta menghapuskan diskriminasi berdasarkan kaum. Ia ditubuhkan pada tahun 1909 oleh sekumpulan individu pelbagai kaum bagi mempercepatkan proses keadilan kepada masyarakat Afrika-Amerika sebagai tindakbalas terhadap legasi perhambaan.

Selepas ditanya wartawan, Rachel mengakui lelaki kulit hitam itu adalah bapanya namun tidak menjawab soalan berikutnya, iaitu sama ada dia berketurunan Afrika-Amerika. Rachel hanya membalas, “saya tak faham soalan anda“ dan meninggalkan sesi soal jawab yang disiarkan di televisyen. Rachel yang dikenali di daerah Spokane mendakwa membuat banyak laporan polis mengenai jenayah kebencian yang dihadapi namun tidak diendah pihak berkuasa.

Dalam satu laporan polis, Rachel mengatakan dia telah menerima satu bungkusan berisi surat dan gambar berunsur penghinaan terhadap kaum kulit hitam di pejabat NAACP. Ekoran kejadian itu, satu perhimpunan membantah jenayah perkauman telah diadakan di luar bangunan Majlis Perbandaran Spokane yang turut disertai Rachel. Semua perkara ini menarik minat stesen televisyen, KXLY untuk membongkar perkara sebenar sehingga menemubual Rachel bagi mendapatkan maklum balas.

Lelaki kulit hitam dalam gambar yang dikatakan bapa Rachel hanyalah kenalannya sahaja. Dalam masa sama, wartawan berjaya menjejaki ibu bapa kandung Rachel, pasangan suami isteri Kaukasia yang masih menetap di Montana, tempat kelahiran Rachel. Rachel tidak berhubung dengan ibu bapanya disebabkan masalah keluarga termasuk perselisihan faham mengenai salah laku seks abangnya. Rachel mendakwa abangnya Joshua telah mencabul dia dan adik angkat perempuan mereka.

Dalam temuramah dengan stesen televisyen, ibu bapa Rachel menjelaskan bahawa Rachel adalah keturunan Kaukasia sepenuhnya dengan mengemukakan bukti sijil kelahiran dan gambar-gambar Rachel semasa kecil hingga remaja. Selain Rachel dan abangnya, ibu bapa mereka mengambil empat orang anak angkat kulit hitam keturunan Afrika-Amerika dan Haiti. Rachel menghadiri sekolah rendah, menengah dan universiti di Mississippi yang kebanyakan pelajarnya adalah kulit hitam Afrika-Amerika. Ini bermakna Rachel sudah biasa bercampur gaul dengan masyarakat kulit hitam sejak zaman kanak-kanak lagi.

Menurut Lawrence bapa Rachel, penyerapan budaya kulit hitam di dalam diri anaknya begitu kuat sehingga Rachel berkelakuan dan bertutur seperti wanita Afrika-Amerika. Ibu bapa Rachel juga menafikan tuduhan serangan seks Joshua ke atas Rachel dan anak angkat perempuan mereka.

Selepas tamat ijazah, Rachel melanjutkan pengajian sarjana dalam bidang seni halus di Universiti Howard yang secara tradisinya adalah universiti untuk pelajar kulit hitam. Sewaktu Rachel memohon kemasukan ke Universiti Howard, pihak universiti menyangka Rachel adalah pelajar kulit hitam berdasarkan kerja seni yang dilampirkan. Portfolio hasil seni Rachel yang mengkhusus kepada lukisan potret Afrika-Amerika membantu Rachel mendapat biasiswa penuh bagi pengajiannya.

Dari situ Rachel terlibat dengan aktiviti sukarela yang memperjuangkan keadilan sosial untuk masyarakat Afrika-Amerika. Rachel hidup sebagai wanita kulit hitam secara terbuka selepas perceraian dengan suami keturunan Afrika-Amerika pada tahun 2005. Rachel mengecapi kejayaan dalam pekerjaan apabila menjadi pengajar bagi pengajian seni Afrika-Amerika dan diberi peluang menyandang pelbagai jawatan penting seperti Pengarah Pendidikan, Institut Pendidikan Hak Asasi di Idaho.Kemelut identiti Rachel memecahkan masyarakat Amerika Syarikat kepada pengkritik dan penyokongnya daripada kedua-dua kaum. Para pengkritik termasuk adik angkatnya Ezra Dolezal menuduh Rachel melakukan blackface, iaitu perbuatan menghitamkan wajah dengan solekan yang biasa dilakukan orang kulit putih untuk menghina orang kulit hitam. Ezra berkata, perbuatan Rachel hanya menyebarluaskan lagi permusuhan dan kebencian di antara dua kaum.

Manakala seorang pakar hubungan di antara kaum, Leslie Bow menyatakan perbuatan Rachel yang membiarkan salah anggap terhadap identiti asalnya sehingga dia mendapat biasiswa dan peluang kerjaya yang disediakan untuk individu Afrika-Amerika adalah tidak beretika. Ramai orang kulit hitam mengecam Rachel kerana bagi mereka, walaupun Rachel berpenampilan seperti orang kulit hitam, Rachel tidak akan dapat memahami penderitaan dan diskriminasi yang mereka alami.

Namun Anita Thomas, profesor Psikologi Kaunseling di Universiti Loyola menegaskan tindakan Rachel, seorang wanita dewasa kulit putih yang menganggap dirinya sebagai kulit hitam dan mengamalkan budaya kaum itu adalah luar biasa. Jika ia berlaku di kalangan remaja, ia boleh difahami sebagai satu proses pencarian identiti diri, namun di kalangan dewasa, fenomena tersebut boleh dianggap sebagai asimilasi budaya sukarela.

Anita memberitahu, tiada isu kesihatan mental yang boleh dikesan yang berkaitan dengan kelakuan transrasial tersebut. Halford Fairchild, profesor Psikologi dan Pengajian Afrikana di Kolej Pitzer juga menegaskan identiti Rachel sebagai seorang kulit hitam adalah tulen pada penilaiannya kerana definisi kaum adalah terikat pada identiti politik dan bukan bersifat biologi. Kes Rachel melahirkan perdebatan tentang adakah konsep transrasial dapat diterima dengan baik dan terbuka sebagaimana masyarakat Amerika Syarikat dapat menerima transgender. Pada waktu kisah Rachel muncul, isu Bruce Jenner bapa tiri Kim Kardashian yang menukar jantina dan identiti kepada Caitlyn Jenner turut hangat diperkatakan. Terdapat banyak reaksi yang mempersoalkan, jika seorang wanita/lelaki boleh mengakui dirinya sebagai lelaki/wanita, jadi mengapa seorang individu Kaukasia kulit putih tidak boleh melabelkan dirinya sebagai kaum kulit hitam Afrika?

Jika seseorang itu boleh menjadi transgender, mengapa orang lain tidak boleh menjadi transrasial? Pembongkaran siapa dirinya yang sebenar menyebabkan kehidupan Rachel yang selesa dan berpengaruh berubah sekelip mata. Tunduk kepada desakan, Rachel meletakkan jawatan sebagai Presiden NAACP bahagian Spokane. Dia turut dipecat daripada semua pekerjaannya dan terpaksa menyara hidup dengan mendandan rambut serta menerima bantuan kebajikan.

Tiada organisasi atau syarikat yang mahu mengambil Rachel bekerja kerana reputasinya telah tercemar sebagai penipu. Daripada seorang aktivis hak asasi tempatan yang dihormati Rachel tersungkur menjadi persona non grata. Tidak ada seorang rakan aktivis atau pemimpin dalam pertubuhan NGO yang pernah disertai tampil mempertahankan Rachel. Selain anak-anak lelaki Rachel, hanya sebilangan kecil pelanggan salun rambut Rachel yang menunjukkan simpati dan setiakawan.

Dua tahun selepas diselubungi kontroversi, dokumentari mengenai Rachel diterbit dan ditayangkan di saluran berbayar Netflix pada tahun 2017. Pada permulaan dokumentari yang berjudul The Rachel Divide, kedengaran suara Rachel mengemukakan soalan, “siapakah yang layak menentukan seseorang itu kulit hitam atau tidak? Adakah kita mempunyai hak untuk hidup berdasarkan apa yang kita rasa?” Sepanjang kehidupannya, Dolezal menganggap dan mengakui dirinya adalah individu kulit hitam melalui kehidupannya. Dia mempunyai anak-anak berketurunan kulit hitam Afrika-Amerika. Dia mempunyai adik beradik angkat dari kaum kulit hitam Afrika-Amerika. Bekas suami dan kekasihnya juga lelaki kulit hitam Afrika-Amerika. Dia mencari nafkah dengan mendandan rambut khusus untuk wanita kulit hitam. Rachel bersetuju dirinya digelar sebagai tranrasial dan berhujah sekiranya Caityln Jenner (Bruce Jenner) boleh merealisasikan kebenaran dalam versinya yang tersendiri, maka dia juga berhak melakukan perkara yang sama. Adakah anda setuju? Adakah Rachel seorang penipu yang bijak mengambil kesempatan, atau mengalami masalah kesihatan mental atau benar-benar seorang kulit hitam secara fizikal, mental dan emosi?

Rujukan: •    https://www.cdapress.com/archive/article-385adfeb-76f3-5050-98b4-d4bf021c423f.html •    https://www.kxly.com/news/local-news/spokane/did-naacp-president-lie-about-her-race-city-investigates_20161121042949505/176695501 •    https://www.theguardian.com/us-news/2015/jun/13/rachel-dolezal-african-american-naacp-spokane •    https://www.theguardian.com/world/2015/jun/12/civil-rights-activist-rachel-dolezal-misrepresented-herself-as-black-claim-parents •    https://www.washingtonpost.com/news/morning-mix/wp/2015/06/12/spokane-naacp-president-rachel-dolezal-may-be-white/?noredirect=on&utm_term=.2bdf0f6ea94b


Batu Karang Lagi Sakit Dari Bersalin?

Sebut sahaja melahirkan anak, pasti tidak lari dari perasaan takut, menyakitkan dan memedihkan bagi wanita. Bahkan, kesakitan itu pasti bertambah jika kehamilan tidak normal, dan mempunyai pengalaman pahit dalam melahirkan anak pada masa lalu. Namun, tahukah anda, ada penyakit yang lebih menyakitkan dari melahirkan anak?

Ya, ia adalah penyakit batu karang. Penyakit ini dikatakan paling menyakitkan yang boleh dirasakan seorang lelaki. Ia dikaitkan dengan buah pinggang. Buah pinggang berperanan sebagai alat penapisan bahan toksik, yang mana mineral dan dan garam asid dalam air kencing boleh termendap dalam organ tersebut. (Ilmi, 2015)

Apabila tubuh seseorang kekurangan air, bahan ini akan membentuk kristal dan seterusnya menjadi batu karang. Ia akan lebih teruk apabila tersangkut di dalam saluran buah pinggang, menyebabkan masalah kencing kotor, pendarahan dalam kencing, malah jika dibiarkan berlarutan, ia boleh menyebabkan kanser prostat atau lebih parah lagi membawa maut! (Ilmi, 2015)

Tahap Kes*kitan Penyakit Batu Karang

Betulkah batu karang ini lebih pedih dari melahirkan anak? Sebenarnya, jawapan bagi soalan ini berbeza-beza bagi setiap orang berdasarkan kadar toleran atau ketahanannya terhadap kesakitan, serta pengalaman lalu. Dalam satu kajian yang dilakukan ke atas 19 wanita yang berpengalaman melahirkan anak, 12 daripadanya bersetuju bahawa penyakit batu karang lebih menyakitkan. (Adams, 2017)

Dalam kajian yang sama, 32 dari 36 orang lelaki (88.9%) menyatakan bahawa penyakit batu karang merupakan yang paling s*kit pernah mereka rasakan. Manakala 19 dari 23 wanita (78.2%) bersetuju bahawa penyakit batu karang yang paling s*kit dirasakan oleh mereka. (Miah, Gunner, & Parys, 2017)

Selain itu, dalam sebuah kajian yang lain, 70 orang ibu yang melahirkan anak buat kali pertama menilai kes*kitan mereka secara purata antara 7 hingga 8 pada skala 1-10. Manakala ibu yang pernah melahirkan anak menilai kes*kitan antara 6 hingga 7. (Fritz, 2020)

Kemudian, sebuah kajian lagi dijalankan pada 287 orang pesakit batu karang pada tahun 2016, mereka semua menilai kes*kitan batu karang sangat serupa seperti melahirkan anak, iaitu secara puratanya pada skor 7.9 dari 10. (Fritz, 2020)

Golongan Yang Berisiko

Golongan yang berpotensi untuk mendapat penyakit ini ialah golongan lelaki dengan risiko 10% kerana gaya hidup yang kurang sihat berserta saluran kencing lelaki yang kompleks, manakala wanita risikonya 5%. Kajian terbaru pula mendapati risiko untuk wanita mendapat penyakit ini meningkat, selain kanak-kanak dan orang dewasa berumur 25 tahun ke bawah. (Landau, 2013)

Orang yang berpenyakit obesiti, dan diabetes juga lebih terdedah kepada penyakit ini kerana ia melibatkan kegagalan buah pinggang berfungsi dengan baik. Kekurangan pengambilan air, pengambilan garam dan protein haiwan yang berlebihan juga boleh menyebabkan air kencing menjadi lebih berasid dan mudah membentuk batu. (Landau, 2013)

Begitu juga, orang yang pernah terkena penyakit ini lebih cenderung untuk terkena lagi dalam jangka masa antara 5 ke 10 tahun akan datang. Ibu bapa atau ahli keluarga yang mempunyai penyakit ini juga memungkinkan anak-anak mereka lebih mudah mengalaminya. (Landau, 2013)

Simptom-Simptom Penyakit

Antara simptom pembentukan batu karang ialah kesakitan yang amat sangat di suatu sisi bahagian bawah belakang badan, sakit perut yang teruk, adanya darah pada air kencing, muntah dan berasa mual, demam dan sejuk badan, serta kencing yang berbau busuk dan berwarna kabur. (Fritz, 2020)

Perkara yang menyebabkan kesakitan yang teramat ini ialah kerana batu karang yang terbentuk menghalang aliran air kencing dari bawah pinggang. Apabila air kencing terkumpul, ia mewujudkan gelombang kes*kitan dan kekejangan yang memberi kesan sama seperti kontraksi ketika bersalin. (Landau, 2013)

Dalam kes ini, sistem badan akan memaksa air kencing untuk keluar, pada masa yang sama, akan berlakunya pengembangan saluran secara tidak normal antara buah pinggang dan salur kencing yang menyebabkan kes*kitan yang teramat. (Landau, 2013)

Rawatan dan Cara Mengeluarkannya

Bagaimana batu karang ini dikeluarkan? Sekiranya ia bersaiz kecil, selalunya ia akan terkeluar sendiri bersama air kencing dengan dibantu oleh ubat yang diberikan oleh doktor. Namun, jika ia bersaiz besar, maka berkemungkinan besar memerlukan pemb3dahan untuk mengeluarkan batu tersebut. (Landau, 2013)

Tempoh masa untuk batu karang ini keluar dengan sendiri mengambil masa beberapa hari hingga boleh mencapi berminggu-minggu, bergantung kepada saiz batu karang tersebut. Dalam tempoh ini, pes*kit selalunya akan dipantau oleh doktor secara rutin untuk melihat keadaan pesakit. (Landau, 2013)

Batu karang ini boleh menyebabkan keadaan yang lebih kritikal bahkan kem4tian apabila terdapat jangkitan kuman padanya, dan air kencing pula tidak boleh keluar, maka ia akan merebak di kawasan itu hingga ke kawasan-kawasan lainnya.Batu karang juga boleh menggagalkan fungsi buah pinggang jika dibiarkan dalam masa yang lama. (Landau, 2013)

Cara Mengelakkannya

Antara perkara yang perlu dikurangkan ialah pengambilan makanan kaya protein seperti daging merah, makanan laut serta minuman beralkohol. Pengambilan makanan kaya tenusu dan tinggi kalsium perlu diambil dalam kuantiti yang sederhana. (Ilmi, 2015)

Manakala makanan seperti coklat, kopi dan bayam yang kaya dengan mineral oksalat juga patut dikurangkan.Selain itu, digalakkan juga untuk meminum air antara satu hingga tiga liter sehari. Senaman juga perlu dilakukan secara rutin bersesuaian dengan keadaan seseorang. (Ilmi, 2015)

Ringkasnya, seseorang yang mendapati simptom-simptom penyakit batu karang ini perlulah bersegera mendapatkan rawatan daripada doktor atau pakar perubatan bagi mengelakkan jangkitan yang lebih serius. Bagi mencegahnya pula terutama bekas pes4kit, gaya hidup sihat perlu diamalkan dengan pemakanan yang sesuai mengikut nasihat pakar.

RUJUKAN:

1)Adams, S. (2017, July 23). Kidney Stones Are Worse Than Childbirth, Say Mothers Who Have Endured The Pain of Both. https://www.dailymail.co.uk/health/article-4721660/amp/Kidney-stones-painful-labour.html

2) Fritz, A. (2020). Myth or Fact: Are Kidney Stones As Painful As Childbirth. Retrieved from Keck Medicine of USC:

3) Ilmi, R. (2015, April 4). Makanan Agen Batu Karang.

4) Landau, E. (2013, April 8). Kidney Stones: Worse Than Childbirth.

Health: https://edition.cnn.com/2013/03/11/health/kidney-stones-explainer/index.html

5) Miah, S., Gunner, C., & Parys, B. (2017). Renal Colic and Childbirth Pain: Female Experience Versus Male Perception.  Journal of Pain Research, 1553-1554.


Bagaimana Nike Menjual Kasut Pertamanya?

Pada April 1964, Phil Knight iaitu pengasas bersama Nike menerima penghantaran kasut pertama daripada Jepun. Sejak itu, dia telah mengambil keputusan untuk berhenti bekerja sebagai akauntan dan terus menjual kasut di keretanya.

Walau bagaimanapun, strategi perniagaan Knight yang memerlukan dia memandu untuk mencari pelanggan agak sedikit gagal. Jadi pada pertengahan 1965, Knight telah mengupah Jeff Johnson sebagai pekerja sepenuh masa pertamanya.

Dalam 10 bulan sahaja, Johnson berjaya menjual 3250 buah kasut dan Knight beranggapan ini merupakan prestasi yang sangat menakjubkan.

Strategi perniagaan Johnson sama sahaja dengan Knight iaitu memandu untuk mencari pelanggan yang berpotensi. Namun begitu, Johnson melangkah kepada cara yang lebih proaktif apabila menjalinkan interaksi dengan pelanggan.

Setiap kali menjual kasut, Johnson akan bikin satu kad berkenaan pelanggan tersebut. Melalui data-data yang diperoleh itu, Johnson terus berinteraksi dengan pelanggan.

Malahan Johnson juga seringkali berbalas surat dengan pelanggan bagi mengetahui masalah mengenai penggunaan kasut yang boleh dia selesaikan.

Sebagai contoh, ada satu pelanggan memberitahu kasut itu tidak miliki span yang mencukupi untuk berjalan jauh.

Bagi menyelesaikan masalah ini, Johnson telah mengupah tukang sepatu untuk memasukkan banyak lagi span ke dalam kasut tersebut lalu dikirim terus beberapa hari kemudian. Kadar balasan surat tersebut juga mencapai peratusan 95% begitu laju sekali.

Usaha keras Johnson ini telah bikin pelanggan mula meminati produk kasut daripada Nike. Johnson yang tidak berhenti berusaha dan terus mendekati masyarakat untuk memperkenalkan Nike membuatkan produk itu semakin dikenali.

Senang cerita, bayangkan ketika kawan anda sedang menatal gambar di laman Instagram dan terpapar iklan Nike lantas kawan anda memberi tahu anda.

Itulah apa yang berlaku kepada Nike pada masa lalu apabila produk itu menjadi buah mulut masyarakat.

Sejak daripada itu Nike menjaya menjual 50,000 buah kasutnya yang pertama hanya dengan kaedah mulut ke mulut sahaja.

Bermakna mereka tidak perlu membayar lebih untuk buat satu strategi perniagaan yang futuristik, cukup sekadar mulut pelanggan membantu menghebahkannya. Pada hari ini Nike berjaya menjadi antara gergasi dalam penghasilan produk sukan di dunia.

Malahan Nike juga banyak menaja atlet-atlet hebat untuk mempromosikan produk mereka. Hari ini juga Nike telah berkembang daripada sekadar menjual kasut kepada menjual pelbagai barangan sukan seperti jersi dan bola.


Surin Abdul Halim bin Ismail Pitsuwan

Kira-kira 300 tahun yang lalu, orang-orang Melayu dari Kedah telah datang ke satu kawasan di negeri Ligor dan membuat penempatan yang kini adalah kampung-kampung yang berada di sekitar Pondok Ban Tan, Nakhon Si Thammarat, Thailand.

Di sini lahirlah insan yang bernama Surin Abdul Halim bin Ismail Pitsuwan.

‘Pitsuwan’ adalah gelaran atau ‘surname’ yang diberi kepada seorang tukang emas, Siddiq Pitsuwan oleh Rama VI. Dari sini lahirlah Keluarga Pitsuwan yang sejak berdekad lamanya terkenal melahirkan generasi yang aktif di bidang pendidikan, politik dan perkhidmatan awam.

Siapakah Surin Pitsuwan? Beliau ialah negarawan, sarjana dan diplomat yang pernah memegang jawatan sebagai Setiausaha Agung Asean dan bekas Menteri Luar Thailand.

Pondok Ban Tan ialah madrasah keluarganya, yang terletak kira-kira 750km dari Bangkok. Sebagai seorang yang membesar di institusi pondok dan universiti di Thailand malah di luar negara seperti di Amerika, pemikirannya benar-benar teruji dengan ‘check and balance’ faktor-faktor permasalahan umat Islam, luar dan dalam.

Mungkin pemikiran sebagai keturunan Melayu yang menjadi minoriti dan berasimilasi di Thailand berbeza dengan kita yang berpijak di bumi merdeka dan masih bebas beridentitikan sendiri, malah berbahasa ibunda di rumah. Namun pengalaman setiap insan adalah amat berharga dan boleh dijadikan pelajaran dan iktibar untuk terus mensyukuri nikmat yang ada.

Apapun, kita telah kehilangan seorang cerdik pandai dari negeri Ligor. Mungkin kenangan kita dengan negeri bersejarah ini walau hitam dan putihnya, semakin menjauh. Walau bagaimanapun, agama masih mengikat kenangan itu walaupun sedikit.

Pada Khamis lalu, 11 Rabiulawwal 1439, negarawan dan sarjana dari negeri Ligor ini telah menghembuskan nafas terakhir.

Al-Fatihah untuk Allahyarham.

~Srikandi


Perginya Shinzo Abe Yang Takkan Berganti

Tanggal 28 Ogos tahun 2020, dalam suatu sidang media Abe Shinzo mengumumkan peletakan jawatannya sebagai Perdana Menteri Jepun. Beliau mengakui bahawa beliau bergelut dengan masalah kesihatannya yang semakin memburuk. Beliau menghidapi penyakit ulcerative colitis – sejenis penyakit yang tidak boleh diubati yang menyebabkan usus perutnya mengalami keradangan serta ulcer dan boleh sampai tahap berdarah.

Beliau menegaskan bahawa taraf kesihatannya yang tidak berapa baik itu tidaklah sepatutnya membawa kepada pertimbangan dan keputusan politik yang salah. Kalau Abe jenis yang pentingkan diri, baik beliau diam dan teruskan saja kerjanya sebagai PM. Gaji pun lumayan. Kerana penyakitnya itu tidaklah sampai tahap tubuhnya lumpuh atau fikirannya tidak boleh berfungsi dengan baik. Namun atas rasa kebertanggungjawabannya itulah, beliau berbuat demikian walaupun penggal beliau masih berbaki.

Kata beliau, “Memandangkan saya tidak lagi dapat memenuhi jangkaan dan mandat rakyat Jepun, maka saya telah memutuskan bahawa saya tidak perlu kekal sebagai perdana menteri. Jadi saya memutuskan untuk undur diri.” (Denyer & Crawshaw, 2020). Penyakit yang beliau hidapi ini bukanlah baru, tetapi telah ditanggungnya sejak zaman sekolah menengah lagi. Malah, ini bukan pertama kali beliau meletakkan jawatan PM kerana pada tahun 2007, beliau turut mengundurkan diri atas sebab yang sama.

Walaupun telah bersara, sebagai veteran dan mentor politik yang sangat berpengaruh Abe masih aktif dalam memberikan ceramah-ceramah politik dan tunjuk ajar kepada pemimpin-pemimpin dalam parti pemerintah, Parti Liberal Demokratik (LDP). Bak kata orang, dah lama makan garam. Boleh dikatakan bahawa sokongan rakyat terhadap LDP masih utuh kerana beliaulah. Nak harapkan pengganti beliau seperti Suga Yoshihide tempoh hari… terlalu banyak kritikan terhadap pentadbiran Suga sehingga mencacatkan reputasi LDP.

Apa-apapun, selepas bersara kehidupan Abe tampak lebih santai. Contohnya kita boleh perasan banyak gambar yang dikirim di akaun Instagramnya adalah gambar buah-buahan. Seronok Abe bergambar dengan buah oren, mangga, pisang kaki dan nenas. Ada buah yang diterimanya sebagai buah tangan dari orang ramai. Memang begitulah peribadinya, selamba dan tidak kekok dengan rakyat.

Namun siapa yang boleh jangka, ajalnya datang juga tetapi bukan disebabkan penyakit perutnya itu. Seperti yang telahpun tercatat dalam suratan takdir, 8 Julai menyaksikan seluruh dunia terkesima dengan berita Abe telah ditembak oleh seorang lelaki, bekas tentera laut (Japan Maritime Self-Defence Force) berumur lingkungan 40-an yang menggunakan sejenis senjata semacam shotgun, buatan sendiri. Motif tembakan masih dalam siasatan polis.

Abe ditembak di bandar Nara ketika berkempen. Nara menempatkan kompleks kuil Buddha yang terkemuka dan Nara juga pernah menjadi ibu kota Jepun lebih 1300 tahun yang lalu. Nara mungkin terkenal sebagai bandar yang membuddhakan Jepun tetapi selepas insiden ini, Nara juga akan lebih dikenali ramai untuk sebab yang lain.

Merah mata PM Kishida ketika melaporkan kepada media keadaan Abe ketika itu. Merah menahan air mata. Beberapa jam selepas itu, pada pukul 5:03 petang waktu Jepun, Abe disahkan meninggal dunia selepas kehilangan darah yang terlalu banyak. Mendiang berusia 67 tahun. Sungguh kematian beliau tidak disangka-sangka, bagi sebuah negara yang sangat ketat undang-undang pemilikan senjata api seperti Jepun. Abe meninggalkan seorang balu bernama Matsuzaki Akie. Mereka tiada zuriat.

Dari Timur hingga ke Barat, tidak putus-putus ucapan takziah yang diberikan oleh pemimpin-pemimpin global. Ratu Elizabeth, Emmanuel Macron, Boris Johnson, Tsai Ing-Wen, Vladimir Putin, Jacinda Ardern, Donald Trump, Yoon Suk Yeol, Justin Trudeau, YDPA Sultan Abdullah dan YAB PM Ismail Sabri – sekadar memetik beberapa nama yang terlintas. Tidak kurang juga daripada orang kebiasaan. Ucapan takziah yang penuh rasa dukacita dan hiba ini membanjiri sosial media seperti Twitter, Instagram, Facebook dan LINE.

Para pemimpin politik di Jepun, termasuklah pemimpin pembangkang dan pengkritik tegar mendiang, turut melahirkan rasa dukacita dan menyelar sekeras-kerasnya tindakan tersebut sebagai “gasar” dan “tidak boleh dimaafkan”. Sejurus mendapat khabar kematian Abe, PM Kishida “tidak mampu menzahirkan kekesalannya dengan kata-kata” dan menyifatkan doanya sia-sia (Schilling, 2022).

Memandangkan kejadian ini juga berlaku ketika hangat kempen pilihanraya Upper House Jepun sedang berlangsung, ramai yang mengecam insiden ini sebagai suatu serangan terhadap demokrasi itu sendiri. Disebabkan insiden ini juga, LDP menang lebih daripada 125 kerusi yang dipertandingkan. Kemenangan besar pakatan LDP-Komeito menunjukkan bahawa impian Abe untuk memperkukuh dan meningkatkan bajet untuk angkatan tentera Jepun, diterima awam (Al Jazeera, 2022).

Abe Shinzo, Keakrabannya Dengan Malaysia dan Warkah Terakhir di UIAM

Malaysia dan Jepun mempunyai suatu hubungan yang agak istimewa jika dibandingkan dengan negara-negara Asia yang lain. Hubungan itu amat akrab sehinggakan kerajaan Malaysia bawah Dato Seri Dr. Mahathir Mohamad (ketika itu) melaksanakan dasar khas yang dipanggil Dasar Pandang Ke Timur (LEP) pada tahun 1982.

Pelaksanaan dasar ini melibatkan Menteri Luar Negeri Jepun ketika itu, iaitu Abe Shintaro, ayah kepada Abe Shinzo. Dikatakan juga bahawa Kishi Nobusuke merupakan pemimpin asing pertama yang menjejakkan kaki di Persekutuan Tanah Melayu pada tahun 1957, sejurus selepas merdeka (Dzulkifli Abdul Razak, 2022). Siapa Kishi Nobusuke? Datuk kepada Abe Shinzo.

Walaupun dinamakan pandang ke Timur, tetapi yang sebenarnya apa yang Malaysia pandang bukanlah Timur. Malaysia pandang ke arah Jepun, itu yang utamanya. Tidak perlu berkias lagi. Sebagai negara yang pesat membangun dan lebih maju daripada beberapa buah negara Barat sendiri, Jepun bolehlah dijadikan contoh teladan kepada Malaysia dalam meningkatkan prestasi pengurusan dan pembangunan sektor awam dan swasta (Azlina & Rohaini, 2018).

Lagi pula zaman itu, Malaysia mula beralih angin daripada meneruskan polisinya yang anglosentrik dengan beberapa pendekatan berani dan luar jangka seperti Dasar Buy British Last. Selama Dasar Pandang Ke Timur berkuatkuasa, kesan yang sangat memberangsangkan dapat dilihat dengan peningkatan pelaburan dan perdagangan di antara kedua-dua negara, peluang dalam bidang pendidikan yang bertambah dengan drastik, penerapan etika kerja menerusi sistem pengurusan ala Jepun dan sebagainya (Azlina & Rohaini, 2018).

Tahun 2022, genaplah 40 tahun Dasar Pandang Ke Timur telah terlaksana. Maka atas dasar hormat dan semangat setiakawan yang tinggi, diuruskan suatu rangka lawatan khas ke Malaysia dari 10 Mac sehingga 12 Mac 2022 bagi mantan PM Jepun itu (Bernama, 2022). Di Malaysia, selain pertemuannya dengan YAB PM Ismail Sabri, mendiang Abe juga sempat menghadap KDYMM Seri Paduka Baginda Yang di-Pertuan Agong di Istana Negara.

Menurut akaun rasmi Istana Negara, dalam pertemuan tersebut YDPA telah berkenan menganugerahkan ljazah Kehormat Doktor Falsafah Dalam Politik Ekonomi kepada mendiang sempena Majlis Konvokesyen ke-36 Universiti Islam Antarabangsa Malaysia. Penganugerahan ijazah kehormat itu dibuat sebagai tanda penghargaan kepada hubungan baik kedua-dua negara dalam pelbagai bidang, terutamanya dalam bidang sains dan teknologi yang membawa limpahan manfaat kepada dunia akademia (Hakim Mahari, 2022).

Penganugerahan itu juga dibuat selepas mengambil kira jasa dan peranan penting yang dimainkan mendiang dalam bidang ekonomi dan politik antarabangsa. Ini bukanlah kali pertama mendiang Abe menerima ijazah kehormat PhD kerana pada tahun 2015 misalnya, beliau dianugerahkan ljazah Kehormat Doktor Falsafah Dalam Hubungan Antarabangsa dari Universiti Jawaharlal Nehru, India. Sebagai lambang penghormatan oleh masyarakat dunia, beliau juga pernah menerima beberapa darjah kebesaran dari Serbia, India, Amerika Syarikat, Brazil, Argentina, Sepanyol, Filipina, Saudi Arabia dan sebagainya.

Di UIAM, mendiang Abe sempat menyampaikan Syarahan Perdana Profesor (Professorial Lecture) yang bertajuk Lecture Commemorating the 40th Anniversary of the Look East Policy. Video syarahannya itu boleh diakses di sini. Memulakan syarahannya itu, Abe menyatakan betapa beliau berasa serasi dengan Malaysia kerana beliau, bapanya dan datuknya, ketiga-tiga mereka pernah berurusan terus dengan Malaysia.

Abe turut menyentuh tentang kisah Allahyarham Abdul Razak iaitu bapa kepada Profesor Emeritus Tan Sri Dato’ Dzulkifli, Rektor UIAM. Kata beliau, Allahyarham Abdul Razak merupakan pelajar Malaysia yang diberikan peluang belajar di Universiti Hiroshima semasa Perang Dunia Kedua dan menariknya, Allahyarham terselamat daripada serangan bom atom di Hiroshima. Abe kemudiannya memuji Allahyarham Abdul Razak sebagai individu yang banyak menyumbang kepada kejayaan LEP.

Abe juga menekankan bagaimana LEP berjaya membuka ruang kepada kira-kira 26,000 orang pelajar Malaysia untuk menimba ilmu dan pengalaman berharga di Jepun. Dan lebih ramai lagi alumni Malaysia didikan Jepun ini telah menunjukkan pencapaian yang membanggakan negara dalam pelbagai bidang. Pujian Abe terhadap Malaysia tidak berhenti di situ, malah mendiang turut melahirkan rasa kagum dengan menara-menara pencakar langit yang baru dibina di Malaysia. Bagi beliau, pembinaan bangunan-bangunan mencecah langit itu menandakan potensi pembangunan Malaysia di masa hadapan.

Dalam ucapan itu, selebihnya Abe menyentuh antara lainnya berkenaan kolaborasi ekonomi Malaysia-Jepun pascapandemik COVID-19, pendigitalan infrastruktur, kerjasama berterusan dalam bidang pendidikan, peri pentingnya isu perubahan iklim, minat anak muda terhadap manga dan anime yang wajar disemarakkan lagi, kerjasama dalam merealisasikan “Free and Open Indo-Pacific” serta gesaan untuk menghayati konsep wasatiyyah seperti yang diajarkan dalam Islam. Abe turut membayangkan bahawa ada persamaan di antara nilai-nilai Islam dengan nilai-nilai ke-Jepun-an. Diakhiri dengan “Ribuan Terima Kasih”, kiranya inilah “warkah terakhir” mendiang Abe kepada Malaysia.

Patriotisme, Perkara 9 dan Abe Shinzo Sebagai Jaguh Politik Antarabangsa

Populariti Abe Shinzo dapat diterjemahkan juga dengan keputusan pilihanraya umum Jepun 2012, 2014 dan 2017. Dalam ketiga-tiga PRU ini, LDP menang bergaya dengan majoriti yang agak besar. Yang demikian itu adalah referendum rakyat Jepun yang umumnya menyokong dan meraikan dasar kerajaan dan kepimpinan Abe selama beliau menjadi PM. Walaupun Abe nampak semacam boleh diterima rakyat Jepun, namun beliau tidak terlepas daripada kontroversi, sama ada dalam negara atau luar negara. Walaupun sebenarnya, kontroversinya itu bukanlah sesuatu yang buruk tetapi lebih kepada sengaja ditokok tambah dan diburuk-burukkan oleh musuh politiknya.

Sebagai contoh, Abe sendiri memang dikenali sebagai seorang pemimpin Jepun sayap kanan yang konservatif, nasionalis dan pro-monarki. Dan fikrahnya ini sudah tentu mempengaruhi polisi kerajaan bawah kepimpinannya itu. Tahun 2014, dalam sesi temubual dengan wartawan majalah TIMES, wartawan bertanyakan kepada beliau apa yang beliau fikirkan tentang patriotisme. Apa itu patriotisme? Patriotisme boleh difahami sebagai rasa kasih, cinta dan kesetiaan yang tidak berbelah bahagi kepada tanah air. Seseorang yang patriotik akan sanggup melakukan apa saja demi mempertahankan negara.

Tanpa segan silu Abe menjawab, “Saya seorang patriot.” Bagi Abe, beliau percaya bahawa ada sesuatu yang perlu dilakukan untuk menghapuskan mentaliti ‘hamba’ dan inferiority complex yang sudah sekian lama bersarang dalam kepala rakyat Jepun, sejak kalahnya Jepun dalam Perang Dunia Kedua. Ada sesuatu yang perlu dilakukan supaya ‘semangat’ Jepun kembali pulih.

Usah takut dengan bayang-bayang sendiri dan sampai bila pula perlu mereka memegang watak ‘jahat’? Tanpa menafikan kekejaman yang pernah dilakukan negara itu, yang dilakukan oleh nenek moyang mereka dan bukannya mereka, pada masa yang sama, bangsa yang tersekat dalam sisi sejarahnya yang gelap semata-mata, tidak akan mampu untuk berdiri sama tinggi dan duduk sama rendah dengan bangsa-bangsa lain di dunia. Peribahasa Jepun sendiri ada yang menyebut, “Jatuh 7 kali, bangkit 8 kali.”

Lagi pula, China sangat agresif dalam meluaskan pengaruh dan wilayah mereka di Indo-Pasifik dan ancaman seperti ini tidak boleh dipandang ringan Abe. China tidak hiraukan undang-undang antarabangsa. Di Laut Natuna (Laut China Selatan), Malaysia juga tidak ketinggalan diceroboh kapal milik China yang lengkap bersenjata. Bukan sekali dua, tetapi berpuluh-puluh kali.

Laporan Ketua Audit Negara 2018 Siri 3 menyatakan bahawa perairan negara diceroboh sebanyak 89 kali antara 2016-2019 (Mohamad Hafiz Yusoff Bakri, 2022). Insiden tahun lepas masih mekar dalam ingatan tatkala rakyat Malaysia digemparkan dengan pencerobohan 16 pesawat tentera China berhampiran Borneo (Ahmad Suhael Adnan, 2021).

Selama bertahun-tahun, Jepun juga sering digertak dan diugut China dalam isu pertikaian wilayah yang melibatkan Kepulauan Senkaku (atau Diaoyu). Taktik serupa juga diguna pakai China dengan menceroboh kepulauan Senkaku menggunakan kapal perang. Bulan lepas, China sekali lagi menceroboh perairan Senkaku tetapi lebih merisaukan kerana pencerobohan kali ini, buat julung-julung kalinya dibuat bersama-sama kapal perang milik Rusia (Mari Yamaguchi, 2022).

Jika tiada negara seperti Jepun yang mampu untuk memainkan peranan check and balance terhadap China, maka bermahajalelalah China sesuka hati dengan pendekatannya yang membuli itu. Abe memandang serius kebangkitan China dengan cara meletakkan Jepun sebagai sekutu paling rapat Amerika Syarikat di Asia. Suka atau tidak, itu belakang kira kerana “enemy of my enemy is my friend”.

Tidak cukup dengan Amerika Syarikat, Abe turut mengemukakan gagasan “Asia’s Security Diamond” dalam bentuk QUAD yang turut melibatkan India dan Australia (Ayman Rashdan Wong, 2022). Ini selaras dengan visi Abe untuk memperjuangkan suatu wilayah Indo-Pasifik yang Bebas dan Terbuka atau Free and Open Indo-Pacific (FOIP). Indo-Pasifik di sini merujuk kepada Laut Hindi, Laut Pasifik dan kawasan perairan di antara kedua-duanya.

Langkahnya ini membuatkan Jepun semakin sohor dalam arena politik antarabangsa. Kalau sebelum ini orang tidak mengenali siapa PM Jepun, tapi zaman Abe orang kenal. Keberanian mendiang berdepan dengan ancaman China wajar dipuji. Tidak hairanlah jika Abe disifatkan sebagai “hawkish” dan “domineering” kerana beliau bukanlah jenis pemimpin yang suka diinjak-injak. Polisi ekonominya seperti Abenomics juga memberi kesan positif kepada pemulihan ekonomi Jepun.

Menurut beberapa tinjauan pendapat, Jepun menjadi negara yang paling boleh dipercayai di rantau Asia Tenggara dan Asia Selatan (Green & Szechenyi, 2020). Tatkala ada negara yang penduduknya majoriti Muslim tidak berani untuk bersuara tentang penindasan etnik Uyghur oleh rejim Xi Jinping, Abe pula konsisten mengkritik China dalam isu itu (World Uyghur Congress, 2022). Cara Abe yang kelihatan agak keras terhadap China ini memang menimbulkan rasa kurang senang rakyat republik itu.

Walaupun Presiden Xi Jinping sendiri mengucapkan takziah dengan insiden yang berlaku terhadap Abe, namun rakyat China ada yang bergembira dan berpesta sakan seperti video yang tular baru-baru ini. Rakyat China mungkin menentang pendekatan nasionalisme Abe namun rakyat China sendiri lupa bahawalah kebiadapan China lah yang sebenarnya menyumbang kepada bertambahnya angka nasionalis di Jepun. Meluat dengan keangkuhan yang dizahirkan Beijing.

Ancaman China (selain Korea Utara) ini jugalah yang memaksa Abe untuk memacu usaha untuk meminda Perkara 9. Perlembagaan Jepun dan segala peruntukan di dalamnya dirangka oleh geng “si pemenang” yang diketuai Jeneral MacArthur selepas Jepun kalah Perang Dunia Kedua.

Salah satu peruntukan yang agak ganjil dan bersifat punitif adalah Perkara 9. Perkara 9 tidak membenarkan Jepun memiliki pasukan tentera sendiri yang mempunyai potensi untuk perang. Pasukan tenteranya tidak dipanggil tentera per se, tetapi lebih kepada angkatan bersenjata yang dipanggil Japan Self-Defense Forces (JSDF).

Perkara 9 hanya membenarkan Jepun untuk bertahan dan tidak boleh menyerang. Perlu tunggu diceroboh, diserang, dilanyak dan diranapkan dulu. Serahkan tengkuk sahaja. Jika Jepun satu-satunya negara yang dihalang untuk berperang, tiada maknanya juga jika semua negara lain tidak berkongsi objektif yang sama.

Peruntukan ini turut menghalang Jepun daripada menghulurkan bantuan ketenteraan kepada sekutunya dalam konflik yang tidak melibatkan Jepun secara langsung. Malah, golongan pasifis di Jepun mentafsir Perkara 9 sebagai peruntukan perlembagaan yang mengharamkan JSDF secara total. Bagi mereka, tidak perlu langsung apa-apa tentera atau pasukan keselamatan.

Abe mengkritik Perkara 9 kerana peruntukan ini seolah-olah memandulkan Jepun daripadanya haknya yang semula jadi, iaitu hak untuk mempunyai pasukan pertahanan yang boleh berfungsi sepenuhnya. Bawah Perkara 9, peranan JSDF sebenarnya kabur dan boleh menimbulkan kekeliruan. Peruntukan ini juga menghalang Jepun daripada memiliki peluru berpandu sendiri.

Kritikan Abe terhadap Perkara 9 menunjukkan bahawa golongan pasifis dan sebahagian besar masih tidak cakna akan ancaman yang memuncak dari China dan Korea Utara. Kalau China dengan pendekatannya yang suka menyondol, Korea Utara pula dengan tindakan bravado melulu seperti melancarkan peluru berpandu ke laut Jepun. Abe sendiri pernah terlibat dalam isu Korea Utara yang suka menculik rakyat Jepun, tahu benarlah dia dengan perangai Korea Utara.

Ancaman depan mata seperti ini gagal diteladani golongan pasifis anti-tentera di Jepun. Selama lebih 70 tahun Perkara 9 tidak pernah dipinda (Duncan, 2016). Ini menunjukkan bahawa Perkara 9 tidak suai zaman. Dan jika diperhatikan semula, Jerman dan Itali juga kalah Perang Dunia Kedua, tetapi tidak pula ada dipaksakan peruntukan seperti ini dalam perlembagaan mereka.

Maka impian Abe ini ada asasnya juga. Abe bukan militaris, cuma Abe berpijak di bumi yang nyata. Berpijak di bumi sendiri yang sekiranya tersalah langkah, boleh jadi milik orang. Walaupun Abe tidak dapat merealisasikan pindaan Perkara 9 semasa beliau masih bernyawa, namun PM Kishida telah memberikan bayangan bahawa kerajaan pimpinan beliau akan meneruskan usaha untuk meminda perlembagaan yang bolehlah dianggap lapuk itu (Al Jazeera, 2022).

Masa depan Jepun nampaknya lebih kelam dan sukar untuk diramalkan memandangkan tiada sebarang petanda yang mana-mana pemimpinnya hari ini komited untuk meneruskan aspirasi dan menyambung legasi Abe. Jika ada mana-mana pemimpin Jepun yang boleh buat lebih baik daripada Abe, ataupun sekurang-kurangnya setaraf Abe, maka itulah yang diharapkan. Akhir kata, matinya Abe Shinzo bukan bermakna Abe Shinzo saja yang mati. Tetapi matinya Abe Shinzo bermakna matilah separuh Jepun itu sendiri…

Sayonara, Abe-san.

Artikel penghargaan kepada mendiang Abe ini dikarang bersama oleh Fariz Fadzilah dan Waqqas Zulfiquer, kedua-duanya penulis buku berjudul Kitab Tamadun Jepun. Link pembelian: https://mall.shopee.com.my/The-Patriots-Kitab-Tamadun-Jepun-i.238336777.17556954102

RUJUKAN

Ahmad Suhael Adnan. (2021). Malaysia hantar nota bantahan 16 pesawat China ceroboh ruang udara. Retrieved from https://www.bharian.com.my/berita/nasional/2021/06/823368/malaysia-hantar-nota-bantahan-16-pesawat-china-ceroboh-ruang-udara

Al Jazeera. (2022). Japan ruling bloc sweeps upper house election after Abe’s killing. Retrieved from https://www.aljazeera.com/news/2022/7/11/japans-ldp-sweeps-upper-house-election-after-abes-killing

Ayman Rashdan Wong. (2022). Antara legasi terpenting… Retrieved from https://www.facebook.com/ayman.rashdan.wong/posts/pfbid0LmTzB1TgLMCtwdeMAmxDLKJeixB7dbFfixTJsDWtjSoAubzf8nRvq3sTmTQtM78tl

Azlina Endut & Rohaini Amin. (2018). PELAKSANAAN DASAR PANDANG KE TIMUR DAN IMPAKNYA TERHADAP PEMBANGUNAN KOMUNITI DI MALAYSIA. Kolej Universiti Islam Antarabangsa Selangor. Retrieved from http://conference.kuis.edu.my/pasak3/images/eprosiding1/PASAK3_1124.pdf

Bernama. (2022). Japan’s former PM Shinzo Abe on special visit to Malaysia. Retrieved from https://www.nst.com.my/news/nation/2022/03/778994/japans-former-pm-shinzo-abe-special-visit-malaysia

Denyer, S. & Crawshaw, D. (2020). Japanese Prime Minister Shinzo Abe resigns, citing health reasons. Retrieved from https://www.washingtonpost.com/world/asia_pacific/shinzo-abe-japan-prime-minister-resign-ill-health/2020/08/28/1e20d8a8-e8ed-11ea-bf44-0d31c85838a5_story.html

Duncan, G. (2016). Reforming Japan: Measuring the Success of the Allied Occupation’s Economic Educational and Constitutional. Retrieved from https://digitalworks.union.edu/cgi/viewcontent.cgi?article=1143&context=theses

Dzulkifli Abdul Razak. (2022). Celebrating Malaysia-Japan shared values 40 years on. Retrieved from https://www.nst.com.my/opinion/columnists/2022/03/780044/celebrating-malaysia-japan-shared-values-40-years

Green, M. J. & Szechenyi, N. (2020). Shinzo Abe’s Decision to Step Down. Retrieved from https://www.csis.org/analysis/shinzo-abes-decision-step-down

Hakim Mahari. (2022). Honorary Doctorate in Political Economy for Shinzo Abe. Retrieved from https://news.iium.edu.my/?p=163089

Mari Yamaguchi. (2022). Japan sights China, Russia warships near disputed islands. Retrieved from https://abcnews.go.com/International/wireStory/japan-sights-china-russia-warships-disputed-islands-86177724

Mohamad Hafiz Yusoff Bakri. (2022). Kapal China ceroboh Malaysia lagi? Retrieved from https://www.utusan.com.my/nasional/2022/02/kapal-china-ceroboh-malaysia-lagi/

Schilling, M. (2022). Japan Expresses Anger and Sorrow Over ‘Barbaric’ Shinzo Abe Assassination. Retrieved from https://variety.com/2022/politics/global/shinzo-abe-assassination-japan-1235311787/

World Uyghur Congress. (2022). PRESS RELEASE: THE WUC MOURNS THE DEATH OF FORMER JAPAN PM SHINZO ABE. Retrieved from https://www.uyghurcongress.org/en/press-release-the-wuc-mourns-the-death-of-former-japan-pm-shinzo-abe/


Industri Permainan Video Bernilai $174.98 Bilion!

Umum mengetahui bahawasanya industri permainan video memiliki daya kebolehpasaran (marketibility) yang amat tinggi, lebih-lebih lagi setelah berlakunya penularan pandemik Covid-19 yang memaksa orang ramai khususnya golongan belia dan remaja untuk mengurangkan aktiviti di luar rumah.

Norma baharu ini semestinya dapat memberikan kelebihan besar kepada pemain-pemain industri khususnya industri berasaskan teknologi, bila mana rata-rata statistik terkini menunjukkan ‘trend’ peningkatan ke atas pola penggunaan peranti digital, termasuk permainan video.

Perkara ini telah pun dibuktikan dengan saiz pasaran global ‘Gaming Industry’ yang memperlihatkan peningkatan agak signifikan pada tahun 2020, dengan rekod sebanyak $174.98 Bilion USD, berbanding tahun 2019 ($159.3 Bilion), tahun 2018 ($137.9 Bilion) dan tahun 2017 ($121.7 Bilion).

Saiz pasaran yang amat tinggi itu adalah hasil sumbangan kira-kira 2.7 Bilion pemain permainan video atau lebih dikenali sebagai ‘Gamers’ yang berasal dari seluruh pelosok dunia, menurut data daripada ‘Global Games Market Report’ terbitan portal ‘newzoo.com’.
Angka tersebut mewakili lebih 1 per 3 daripada keseluruhan populasi penduduk bumi pada tahun 2020 (7.8 Bilion).

Secara asasnya, industri permainan video alaf baru yang wujud pada hari ini terdiri daripada tiga segmen utama, iaitu segmen Permainan Video versi Mudah Alih (Mobile Gaming), Permainan Video Komputer Peribadi (Personal Computer Gaming) dan Permainan Video berasaskan Konsol (Console Gaming).

Segmen permainan mudah alih mencakupi aplikasi-aplikasi permainan video yang bersesuaian dengan spesifikasi telefon pintar (smartphone) mahupun ‘tablet’, yang mana ianya lebih mudah didapati dengan hanya memuat turun (download) melalui aplikasi seperti ‘Google Playstore’ bagi pengguna sistem ‘Android’, ‘Apple Appstore’ untuk pengguna ‘iOS’ ataupun mana-mana laman web.

Permainan komputer peribadi (PC) terdiri daripada pelbagai jenis ‘games’ yang boleh dimuat turun secara atas talian (online) atau membuat pembelian ‘CD Games’ secara manual. Selain itu, segmen permainan konsol pula terdiri daripada beberapa jenis, iaitu konsol ‘Playstation’ (PS) keluaran syarikat Sony dari Jepun dan juga ‘Xbox’ keluaran syarikat Microsoft dari Amerika Syarikat.

Ketiga-tiga segmen ‘gaming’ ini secara zahirnya memiliki persamaan di dalam konteks perkhidmatan, iaitu masing-masing membekalkan servis berkaitan ‘video games’.
Namun begitu, jika kita meneliti industri yang serba kompleks ini secara lebih mendalam, kesemua segmen permainan tersebut sebenarnya memiliki perbezaan yang amat ketara, antaranya; jumlah ‘gamers’, saiz perkongsian pasaran global, saiz pendapatan (revenue) tahunan, syarikat ‘game developers’, spesifikasi, genre dan pelbagai lagi.

Sebagai contoh, menurut kajian ‘newzoo’ terbitan tahun 2020, secara spesifiknya jumlah ‘gamers’ di dalam ketiga-tiga segmen adalah seperti berikut; ‘Mobile Gaming’ (2.6 Bilion), ‘PC Gaming’ (1.3 Bilion) dan ‘Console Gaming’ (729 Juta).

Angka-angka ‘Gamers’ ini kemudiannya dijadikan sebagai kayu ukur dan metodologi asas dalam membuat anggaran (estimation) ke atas saiz pasaran serta saiz pendapatan bagi setiap segmen tersebut, yang mana anggaran pendapatan keseluruhan ‘Gaming Industry’ yang direkod pada tahun 2020 adalah sebanyak $159.3 Bilion.

Daripada jumlah itu, segmen ‘Mobile Gaming’ adalah yang terbesar setelah segmen ini menguasai 48% saiz pasaran keseluruhan ‘Gaming Industry’, dengan anggaran pendapatan berjumlah $77.2 Bilion USD, menerusi dua buah ‘platform’ utamanya iaitu ‘Smartphone Games’ ($63.6 Bilion) dan ‘Tablet Games’ ($13.7 Bilion).

Saiz perkongsian pasaran segmen ‘Console Gaming’ pula adalah sebanyak 28%, dengan anggaran pendapatan berjumlah $45.2 Bilion. Rata-rata penganalisis menjangkakan segmen ini akan terus berkembang seiring dengan pengeluaran konsol-konsol ‘next-generation’ seperti ‘PS5’ dan ‘Xbox Series X’.

Manakala, segmen ‘PC Gaming’ pula mencatatkan saiz pasaran ketiga terbesar di peringkat global bagi tahun kewangan 2020, dengan penguasaan pasaran sebanyak 23%, di samping nilaian pendapatan berjumlah $36.9 Bilion menerusi segmen; ‘Downloaded PC Games’ ($33.9 Bilion) dan ‘Browser PC Games’ ($3.0 Bilion).

Lebih menarik, peratusan kadar pertumbuhan tahunan (Year-On-Year Growth Rates) ‘Gaming Industry’ dianggarkan sebanyak 9.3% pada tahun 2020. Peratusan yang agak tinggi ini bertepatan dengan perkembangan arus teknologi dunia, yang baru sahaja ‘diterjah’ oleh teknologi 5G yang mampu memberikan capaian internet jauh lebih besar berbanding versi 4G dan 3G.

Berdasarkan rekod statista.com, jumlah pengguna ‘smartphone’ di seluruh dunia dianggarkan seramai 3.5 Bilion menjelang penghujung tahun ini. Maka, tidak hairanlah segmen ‘Mobile Gaming’ mampu mencatatkan permintaan paling tinggi dengan unjuran YOY sebanyak 13.3%, berbanding ‘Console Gaming’ (6.8%) dan ‘PC Gaming’ (4.8%).

Menjelang tahun 2023, nilaian keseluruhan pasaran industri ini dijangka akan meningkat lebih daripada $200 Bilion USD atau RM812 Bilion. Lebih spesifik, laporan ‘Global Games Market Forecast’ menganggarkan nilaian keseluruhan berjumlah $217.9 Bilion pada tahun 2023, dengan ‘Compound Annual Growth Rate’ (CAGR) sebanyak 8.3% setahun.

Sebagai info, negara China merekodkan catatan ‘revenue’ tertinggi di dalam pasaran ‘Gaming Industry’ pada tahun 2020, dengan jumlah sebanyak $40.8 Bilion USD. Industri ‘Gaming’ Amerika Syarikat pula berada di ditangga kedua dunia dengan pendapatan berjumlah $36.9 Bilion, diikuti Jepun ($18.7 Bilion), Korea Selatan ($6.6 Bilion), Jerman ($5.9 Bilion), United Kingdom ($5.5 Bilion), dan Perancis ($3.9 Bilion).

Dalam pada itu, ‘Gaming Industry’ di ASEAN merekodkan jumlah pendapatan keseluruhan sebanyak $4.4 Bilion USD pada tahun 2019. Dengan adanya ‘demand’ yang amat tinggi khususnya di kalangan rakyat negara ‘ASEAN big six’ seperti Malaysia, Indonesia, Singapura, Thailand, Vietnam &Filipina, wilayah ini dijangka bakal menempatkan seramai 250 juta ‘Gamers’ menjelang tahun 2021.

Menurut laporan ‘Malaysian Investment Development Authority’ (MIDA), Malaysia merekodkan jumlah ‘Gamers’ seramai 20.1 Juta orang pada tahun 2019. Angka ini menjadikan saiz pendapatan ‘Gaming Industry’ di Malaysia berada di kedudukan ke-21 dunia dengan rekod sebanyak $673 Juta USD.


Along With The Gods: The Two Worlds (2017) – Filem “Dakwah” Dari Korea

Inilah contoh filem dakwah yang memudahkan pemahaman serta tidak mengajar-ajar dan menghukum-hukum penonton, walaupun temanya berkisarkan hukuman.

Pivot point = petikan ayat daripada kitab Buddha tentang kehidupan selepas kematian. Dalam tempoh 49 hari sesudah nyawa dicabut, penganut mereka akan melalui tujuh pengadilan dosa ketika di dunia. Yang berjaya melepasi kesemua pengadilan itu akan dianugerahkan dengan kelahiran semula (reincarnate).

Sudah tentu ini bukan kepercayaan ajaran Islam. Tidak perlu dibahaskan pun. Umat Islam yang belajar dan diajar agama termasuk hal ehwal alam barzakh dan hari akhirat pasti tahu ini.

Hanya, ada persamaan yang menjadikan filem ini memberi kesan keinsafan kepada kebanyakan penonton yang menganut agama wahyu.

• Setiap kelakuan di dunia, direkodkan oleh malaikat dan ditayang semula semasa pengadilan di akhirat.

• Orang yang kelihatan mulia di dunia, dipuja puji kebaikannya, belum tentu sifar dosa.

• Orang yang dipandang jahat dan keji, sentiasa ada kebaikan-kebaikan kecil yang menjarakkan dia daripada hukuman neraka.

Ya. Ini sangat deep. Sangat mengesankan.

Seawal dialog yang dituturkan oleh Haewonmaek apabila mendapati Kim Ja Hong yang dikatakan paragon (manusia sempurna) sebaik mati, tiba-tiba dibawa terus ke Neraka Pembunuh untuk pengadilan pertama.

“Itulah! Jangan sebarangan tulis komen di internet. Semuanya dicatat!”

Fuh.

Teringat, ada rakan saya pernah memberitahu, dia dimarah oleh seseorang kerana gemar menulis doa di Facebook. Orang itu mengatakan, “Nak berdoa, atas sejadahlah. Allah tak baca FB!”

Allahu. Berkuat kami memaafkan kejahilan orang itu. Semoga sekarang dia sudah insaf. Amin.

Teringat juga kepada filem Korea, Socialphobia. Gadis bunuh diri akibat buli siber. Ya, kita memang tidak membunuh menggunakan pisau ataupun pistol. Namun, kita boleh jadi pembunuh yang bersenjatakan papan kekunci. Semua ini, Allah lihat, malaikat catat, dan kita dapat sahamnya.

Nauzubillahi min zalik.

Lagi perkara yang mengesankan dan ada persamaan:

• Orang yang melakukan kesalahan dan sudahpun dimaafkan oleh orang yang dianiaya semasa di dunia, tidak akan diadili lagi di akhirat.

• Dendam (dan saya anggap hutang termasuk sekali) yang tidak selesai di dunia, akan mengganggu perjalanan manusia untuk ke syurga.

• Kebaikan-kebaikan yang sedikit mampu menghapuskan dosa-dosa kecil.

Saya amat percaya, setiap agama di dunia ini mengajarkan kebaikan kepada penganutnya. Tidak ada agama yang menyuruh umat berbuat jahat dan kerosakan. Kalau ada pun, pasti itu daripada kitab yang sudah dipesongkan. Jadi, tidak hairanlah karya dakwah agama lain ada persamaan mesej dengan agama yang kita pegang.

Filem kerohanian begini, mampu menduduki tempat kedua dalam carta filem paling laris dalam sejarah perfileman Korea Selatan. Jauh menewaskan Battleship Island dan Train To Busan. Dan kedudukan pertama masih lagi filem sejarah, The Admiral: Roaring Currents, sejak 2014 belum tergugat.

Pengarah dan penulis skrip Kim Yong Hwa mengadaptasi filem ini daripada webtoon karya Joo Ho Min, dengan membawa lari kepercayaan karya dakwah itu mesti serius, marah-marah, berceramah, berkata-kata puitis, dan dibikin sekadar ada.

Juga, berilah tema apapun, mesej utama filem dan drama Korea Selatan ialah kekeluargaan. Bangsa yang dilimpahi kemewahan moden, sentiasa diuji dengan kemanusiaan yang semakin pudar. Maka daripada karya-karya ini, kita nampak usaha keras mereka untuk menyeimbangkan teknologi dengan sifat manusiawi.

Saya menunggu lagi filem dakwah kreatif kita selepas Syukur 21 dan Ustaz, Mu Tunggu Aku Datang. Karya kreatif Melayu-Islami yang kurang bau Arab-nya dan tidak pula bergantung pada unsur cinta lelaki-perempuan untuk menarik penonton.

Mahu capai kemampuan teknologi secanggih CGI Along With The Gods, mungkin entah bila. Namun, harapan tetap ada. Optimis! Kamon!

Saya doakan, lebih banyak pengkarya Muslim menghasilkan karya dakwah sekreatif Along With The Gods, sama ada berbentuk filem, drama, novel, mahupun cerpen. Amin!


Bolehkah Kita Melepak?

Lepak bukanlah sesuatu yang asing dalam kehidupan seharian kita. Ini kerana masa sebeginilah kita bersama rakan-rakan melakukan aktiviti yang kita suka. Tak kisahlah sama ada di kedai mamak, kafe hipster atau pusat beli-belah, masa makan tengah hari atau hujung minggu, bila mana hendak melepak, kita akan cuba luangkan masa untuk memenuhinya. Tapi ada satu masalah berkenaan lepak. Selalunya, apa yang dilakukan pada ketika itu ialah berbual kosong dan bergelak ketawa, kadang-kadang sampai ke tahap kita lewat masuk pejabat dan lewat atau tertinggal solat. Persoalannya di sini, bolehkah kita melepak?

Bila menyebut soal lepak, ini bukan saja berlaku pada masa sekarang tetapi juga pada era Rasulullah s.a.w. Abu Said al-Khudri r.a meriwayatkan, pada satu hari, baginda melihat sekumpulan sahabat duduk di pinggir jalan. Lalu baginda menegur, “Janganlah kamu duduk di pinggir jalan.” Para sahabat menjawab, “Ya Rasulullah, ini sudah menjadi kebiasaan kami kerana ia menjadi tempat kami berbual-bual.” Lalu Rasulullah s.a.w bersabda, “Jika kamu tidak mahu meninggalkan majlis tersebut (perbuatan lepak), maka tunaikanlah hak jalan tersebut.” Mereka bertanya, “Apakah haknya, Ya Rasulullah?” Baginda menjawab, “Tundukkan pandangan, membuang halangan, menjawab salam dan menyuruh ke arah kebaikan dan melarang kemungkaran.” (Riwayat Bukhari)

Jika anda melihat kepada hadis ini, Nabi s.a.w sebenarnya menegah para sahabat daripada melepak, mereka menjawab, “Ya Rasulullah, ini sudah menjadi kebiasaan kami kerana ia menjadi tempat kami berbual-bual.” Respon para sahabat ini menunjukkan pertanyaan mereka kepada baginda untuk mendapatkan pemahaman lebih baik tentang sesuatu isu seperti lepak atau alternatif lain yang selari dengan syariat agama. Dan baginda menyatakan hak-hak jalan sebagai ingatan kepada para sahabat ketika melepak. Dengan kata lain, baginda membenarkan perbuatan lepak tetapi dengan syarat-syarat berdasarkan hak yang dinyatakan dalam hadis sebelumnya.

Jika anda merancang nak melepak bersama ahli keluarga atau kawan-kawan, sedikit panduan untuk anda:

1. Jaga pandangan.

Bila kita melepak, mata pasti melihat keadaan sekeliling termasuk orang ramai yang lalu-lalang di kawasan itu. Jangan jadikan lepak sebagai tempat cuci mata, melihat aurat orang, mengorat dan seumpamanya. Selain hadis di atas, Allah s.w.t mengingatkan kita untuk menjaga pandangan berdasarkan firman-Nya dalam ayat 30-31, Surah An-Nur,

“Katakanlah (wahai Muhammad) kepada orang-orang lelaki yang beriman supaya mereka menyekat pandangan mereka (daripada memandang yang haram), dan memelihara kehormatan mereka. Yang demikian itu lebih suci bagi mereka; sesungguhnya Allah Amat Mendalam PengetahuanNya tentang apa yang mereka kerjakan. Dan katakanlah kepada perempuan-perempuan yang beriman supaya menyekat pandangan mereka (daripada memandang yang haram), dan memelihara kehormatan mereka; dan janganlah mereka memperlihatkan perhiasan tubuh mereka kecuali yang zahir daripadanya; dan hendaklah mereka menutup belahan leher bajunya dengan tudung kepala mereka; dan janganlah mereka memperlihatkan perhiasan tubuh mereka melainkan kepada suami mereka, atau bapa mereka atau bapa mertua mereka atau anak-anak mereka, atau anak-anak tiri mereka, atau saudara-saudara mereka, atau anak bagi saudara-saudara mereka yang lelaki, atau anak bagi saudara-saudara mereka yang perempuan, atau perempuan-perempuan Islam, atau hamba-hamba mereka, atau orang gaji dari orang-orang lelaki yang telah tua dan tidak berkeinginan kepada perempuan, atau kanak-kanak yang belum mengerti lagi tentang aurat perempuan; dan janganlah mereka menghentakkan kaki untuk diketahui orang akan apa yang tersembunyi dari perhiasan mereka; dan bertaubatlah kamu sekalian kepada Allah, wahai orang-orang yang beriman, supaya kamu berjaya.”

Usah pandang enteng soal tundukkan pandangan kerana ia permulaan kepada perbuatan maksiat termasuk zina. Dan ini ditegaskan dalam beberapa hadis Rasululla s.a.w. Antaranya, “Allah menetapkan ke atas anak Adam bahagiannya daripada zina, dia pasti melakukan hal itu tanpa dimungkiri lagi. Zina mata ialah memandang, zina lisan ialah bicara, jiwa berkhayal dan akhirnya, kemaluan yang akan membenarkannya itu atau mendustakannya.” (Riwayat Bukhari) Dalam satu hadis lain, baginda bersabda, “Sesungguhnya manusia itu telah ditentukan nasib perzinaannya yang tidak mustahil dan pasti akan dijalaninya. Zina kedua-dua mata ialah melihat, zina kedua-dua telinga ialah mendengar, zina lidah ialah bicara, zina kedua-dua tangan ialah sentuhan, zina kedua-dua kaki ialah langkahnya dan zina hati ialah berkeinginan dan berangan-angan, sedangkan semua itu akan dilanjuti atau ditolak oleh kemaluan.” (Riwayat Bukhari)

Jika tidak sengaja memandang, maka itu dimaafkan sebab itu rezeki untuk anda. Tapi jangan pula mengada-ada nak tengok buat kali kedua dan seterusnya. Bila kita sudah sedar, segera jaga pandangan kita. Ini berdasarkan nasihat Nabi s.a.w kepada Ali bin Abi Talib r.a, “Wahai Ali, janganlah kamu mengikut pandangan pertama dengan pandangan berikutnya kerana yang pertama untuk kamu dan yang kedua bukan lagi untuk kamu.” (Riwayat Tirmidzi) Ini disokong dengan satu hadis yang diriwayatkan oleh Jabir bin Abdullah r.a, “Aku bertanya kepada Rasulullah s.a.w tentang penglihatan yang tidak disengajakan (melihat perkara terlarang). Lalu baginda memerintahkan aku memalingkan pandangan.” (Riwayat Muslim)

2. Membuang atau menjauhkan halangan.

Dalam kemeriahan kita bercakap dan bergelak ketawa, jangan pula kita menghalang orang lalu-lalang di jalanan. Seharusnya, bila berada dalam kalangan kita, kita akan merasa tenang dan selamat. Ingatlah akan pesan Nabi s.a.w ini, “Muslim yang baik ialah orang lain merasa aman daripada gangguan lisan dan tangannya.” (Riwayat Muslim) Justeru, jangan gunakan melepak sebagai alasan mengganggu hak orang lain sama ada secara fizikal atau digital. Antara contoh perbuatan yang patut dijauhi ialah meletak kenderaan sehingga menyukarkan kenderaan lain keluar, melancarkan serangan peribadi di laman media sosial dan menghantar mesej atau e-mel mengandungi virus.

Selain itu, jangan menggunakan masa melepak untuk mengganggu orang-orang bukan Islam yang tidak memusuhi dan memerangi kita. Ini berdasarkan firman Allah s.w.t dalam ayat 8, Surah Al-Mumtahanah, “Allah tidak melarang kamu daripada berbuat baik dan berlaku adil kepada orang-orang yang tidak memerangi kamu kerana agama (kamu), dan tidak mengeluarkan kamu dari kampung halaman kamu; sesungguhnya Allah mengasihi orang-orang yang berlaku adil.”

Dan jika ada nampak sebarang halangan atau perkara yang menyusahkan orang lain, apa salahnya bangun sekejap untuk alihkan atau buang benda yang bersifat merbahaya atau kotor. Ini kerana bila kita berbuat demikian, kita bukan saja mendapat pahala bahkan mendapat keampunan di sisi Allah s.w.t. Bukan itu saja, perbuatan mengalihkan atau membuang halangan ini juga dianggap sedekah. Terlalu banyak hadis Rasulullah s.a.w berkenaan soal ini. Antaranya, satu hadis yang diriwayatkan oleh Abu Hurairah r.a, “Sedekah itu harus diberikan pada setiap sendi manusia (sebagai tanda kesyukuran kepada Allah s.w.t) setiap kali matahari terbit. Berlaku adil pada dua orang lelaki itu ialah sedekah. Membantu seseorang itu menaiki binatang tunggangannya atau menaikkan barang muatan pada binatang tersebut ialah sedekah. Berkata perkataan yang baik ialah sedekah dan setiap langkah yang diambil seseorang ke masjid untuk menunaikan solat fardu ialah sedekah. Dan membuang perkara merbahaya dari jalanan juga merupakan sedekah.” (Riwayat Bukhari)

3. Memberi dan menjawab salam.

Bila mana ada orang memberi salam kepada kita semasa melepak, ambillah sedikit masa dengan menjawab salam tersebut dan menyapa individu yang memberi salam tersebut walaupun kita tidak mengenali orang tersebut. Ini kerana perbuatan memberi salam ialah sunat sementara menjawabnya adalah wajib. Justeru, jangan jadikan lepak sebagai alasan untuk bersikap biadab dan kasar kerana ia boleh saja menjadikan lepak satu perkara negatif. Ini berdasarkan hadis yang diriwayatkan oleh Anas r.a, “As-Salam (Maha Sejahtera) ialah salah satu daripada nama-nama-Nya yang diletakkan Allah di bumi ini. Justeru, sebarkan salam dalam kalangan kamu.” (Riwayat Bukhari)

4. Amar makruf, nahi mungkar.

Mengapa Nabi s.a.w meletakkan amar makruf, nahi mungkar sebagai pesanan terakhir berkenaan hak-hak di jalan? Baginda menyifatkan ia sebagai ukuran keimanan seseorang dan membezakan sikap orang mukmin dengan orang munafik berkenaan soal kebaikan dan kejahatan. Ini berdasarkan firman Allah s.w.t dalam ayat 71, Surah At-Taubah, “Dan orang-orang yang beriman, lelaki dan perempuan, setengahnya menjadi penolong bagi setengahnya yang lain; mereka menyuruh berbuat kebaikan, dan melarang daripada berbuat kejahatan; dan mereka mendirikan sembahyang dan memberi zakat, serta taat kepada Allah dan RasulNya. Mereka itu akan diberi rahmat oleh Allah; sesungguhnya Allah Maha Kuasa, lagi Maha Bijaksana.” Dan lihat pula sikap orang munafik pada situasi ini dalam surah sama, ayat 67, “Orang-orang munafik lelaki dan perempuan, setengahnya adalah sama dengan setengahnya yang lain; mereka masing-masing menyuruh dengan perbuatan yang jahat, dan melarang dari perbuatan yang baik, dan mereka pula menggenggam tangannya (bakhil kedekut). Mereka telah melupakan (tidak menghiraukan perintah) Allah dan Allah juga melupakan (tidak menghiraukan) mereka. Sesungguhnya orang-orang munafik itu, merekalah orang-orang yang fasik.”

Bila hendak melaksanakan amar makruf dan nahi mungkar, lihat pada kemampuan masing-masing. Rasulullah s.a.w memberi panduan tentang soal ini. Abu Said al-Khudri r.a meriwayatkan, baginda bersabda, “Sesiapa yang melihat kemungkaran, maka ubahlah dengan tangannya (kuasa). Jika tidak mampu, maka ubahlah dengan lisan. Jika tidak mampu juga, maka tolaklah perbuatan tersebut dengan hati dan hal tersebut ialah selemah-lemah iman.” (Riwayat Muslim)

Usahlah kita bersikap mementingkan diri seperti enau dalam belukar, melepaskan pucuk masing-masing dan enggan menegur atas sebab orang itu bukan ahli keluarga, jiran, kawan-kawan atau kenalan kita. Ketahuilah perbuatan sedemikian ada dinyatakan dalam satu hadis Nabi s.a.w, “Perumpamaan orang yang menegakkan perintah Allah (Amar ma’ruf dan Nahi mungkar termasuk perintah Allah) dan orang yang jatuh ke dalam larangan Allah ialah seperti satu kaum yang mengundi untuk mendapat tempat di dalam sebuah kapal. Sebahagian daripada mereka mendapat tempat di tingkat atas manakala sebahagian lagi pada tingkat bawah. (Ketika dalam pelayaran), apabila orang di tingkat bawah inginkan air, mereka terpaksa pergi meminta kepada orang yang berada pada tingkat atas. Lalu mereka (yang berada di tingkat bawah) berkata: “Jika kita membuat lubang pada tingkat ini nescaya kita tidak perlu lagi meminta daripada orang di atas kita.” Jika (mereka yang berada di tingkat atas) membiarkan mereka (orang di tingkat bawah) melakukan apa yang mereka hendaki (melubangkan kapal), pasti semuanya akan musnah (tenggelam). Sebaliknya jika mereka (yang berada di tingkat atas) menahan dengan tangan mereka (rancangan melubangkan kapal), pasti mereka (yang di tingkat atas) akan selamat dan akan selamat juga semuanya (termasuk di tingkat bawah).” (Riwayat Bukhari)

5. Pengurusan masa.

Bila kita nak melepak, pastikan masa yang diambil tidaklah sehingga menjejaskan produktiviti kerja atau hubungan kita dengan Tuhan. Ya, kita nak menjaga silaturahim sesama ahli keluarga atau rakan-rakan tetapi bila ada kewajipan yang perlu dipenuhi sama ada komitmen kerja, panggilan Ilahi atau isu berkenaan keluarga, maka penuhilah ia walaupun itu membuatkan anda tidak popular. Percayalah, bila anda berbuat demikian, anda sebenarnya menjaga amanah yang diberikan terutama dari segi masa dan tugas. Antara ciri orang mukmin ialah mereka menjaga amanah. Ini berdasarkan firman Allah s.w.t dalam ayat 8, Surah Al-Mukminun, “Dan mereka yang menjaga amanah dan janjinya.” Ibnu Katsir rahimahullah mensyarahkan ayat ini bahawasanya orang mukmin tidak akan mengkhianati amanah yang diberi dan menunaikannya, bila mereka berjanji, mereka tidak akan memungkiri, bahkan memenuhi janji tersebut. Usahlah atas nama lepak, anda berkira-kira mengkhianati amanah dan janji yang dibuat sebelumnya. Ini berdasarkan satu hadis yang diriwayatkan oleh Anas r.a, “Tidaklah Nabi s.a.w berkhutbah kepada kami melainkan baginda bersabda, “Tidak ada iman bagi orang yang tidak amanah dan tidak ada agama bagi orang yang memungkiri janjinya.”

Sumber:

1. Usman Rozali, Abu Abdillah Arif B. (2010). Al-Manhaj. Siapakah Yang Layak Diberi Amanah? https://almanhaj.or.id/2711-siapakah-yang-layak-diberi-amanah.html

2. Alauddin, Badli Shah. (2014). TVAlhijrah. Cinta Ilmu: Ramadan.

3. Abdullah, Hafiz Firdaus. (2013). Sunnah Melepak. http://www.hafizfirdaus.com/kolum-bulanan-mainmenu-110/2014-02-20-17-13-06/dewan-tamadun-islam-mainmenu-130/872-okt-2013-sunnah-melepak.html

4. Idris, Amin. (2017). Harian Metro. Hukum Melepak.

5. Sunnah.com. The Hadith of Prophet Muhammad s.a.w at your fingertips.


Tasik Paling Berdarah Dalam Sejarah Dunia

Peperangan bukannya jalan terbaik untuk mencapai kedamaian di antara sesama manusia. Bahkan, ia merupakan salah satu jalan yang paling ditakuti oleh manusia. Jalan berdarah semata-mata untuk mempertahankan darah seorang pemimpin yang dahagakan kuasa memerintah tanpa kepuasan yang bernoktah. Fakta kali ini akan membawakan kita kembali ke abad-15 di Amerika Selatan.

• Tasik Yahuarcocha bermaksud ‘tasik berdarah’ dalam bahasa Kichwa, salah satu daripada cabang bahasa Quechuan, iaitu bahasa utama yang digunapakai oleh penduduk di kawasan Andes, Amerika Selatan.

• Yahuarcocha atau Yawarkucha yang terletak 3 kilometer dari bandar utara Ibarra & tasik ini berlokasi di ketinggian 2190 meter bersamaan 7185 kaki dari paras laut adalah salah satu kawasan pelancongan yang terkenal di Ecuador.

Keindahan tasik ini terpalit dengan sejarah hitam pembantaian beramai-ramai yang pernah terjadi, sehingga menyebabkan seluruh kawasan permukaan air tasik ini berubah menjadi warna merah yang terhasil daripada darah mangsa-mangsa pembantaian.

• Sejarah ini bermula apabila raja ke-11 empayar Inca & pemerintah terakhir yang dipertikaikan dengan kekuasaannya, Huayna Capac yang mahu meluaskan kuasa empayarnya ke wilayah kerajaan Quito.

• Kerajaan ini yang terdiri dari puak orang asli Pasto, Otavalo, Caranqui & Carambe menyedari tentang bahaya yang menghampiri mereka akhirnya membuat persekutuan menubuhkan satu pakatan tentera bersekutu yang dikenali sebagai ‘Pakatan Caranqui-Cayambe-Pasto’.

Mengikut cerita, Huayna Capac menggunakan pasukan tentera yang paling terkuat miliknya untuk mencapai kemenangan secara pantas tetapi tersilap percaturan apabila peperangan ini menyeret pasukannya ke kancah peperangan yang berpanjangan.

• Menurut seorang pendakwah Kristian, Bernabe Cobo di dalam catatan abad ke-17 yang bertajuk ‘History of the Inca Empire’, puak bersekutu menyedari kekuatan tentera mereka tidak kuat untuk menghadapi kekuatan besar pasukan tentera Inca di medan peperangan terbuka, akhirnya memutuskan untuk melakukan strategi bertahan dengan membina beberapa benteng pertahanan di beberapa wilayah mereka.

• Pada tahun 1487 M, Huayna Capac mengerahkan angkatan tentera Inca secara besar-besaran untuk menyerang beberapa benteng milik tentera puak bersekutu & menyebabkan tentera bersekutu berundur dari benteng sehingga mereka dikejar oleh pasukan Inca ke tepian tasik Yahuarcocha.

•Di kawasan tasik ini, pasukan bersekutu dikalahkan & ditawan oleh pasukan Inca.

Huayna Capac mengarahkan tenteranya untuk menyembelih kesemua para tawanan yang selamat terutama kaum lelaki yang berumur 12 tahun ke atas.

• Mayat para penyembelihan pasukan Inca dibuang ke dalam tasik Yahuarcocha & menyebabkan permukaan air di tasik ini bertukar warna menjadi merah berdarah.

Diperkirakan mangsa penyembelihan dalam peperangan ini berjumlah sekitar 20,000 sehingga 50,000 orang.

• Bernabe Cobo mencatatkan di dalam catatannya: “Pasukan Inca diarahkan untuk menyembelih pasukan bersekutu tanpa belas kasihan & mayat mereka dilemparkan ke dalam tasik”.

Bukti arkeologi dapat ditemukan di sekitar kawasan tasik ini apabila ahli arkeologi menemui serpihan tulang para mangsa penyembelihan dengan kesan yang teruk akibat peperangan.

• Bukti peperangan yang lain dapat dilihat apabila para ahli arkeologi menemui beberapa benteng milik pasukan Inca berdekatan dengan sebuah gunung berapi bernama Pambamarca.

Ditemui sebanyak 20 buah benteng pertahanan milik pasukan Inca & 2 buah benteng pertahanan milik pasukan bersekutu.

• Penemuan terbaru dicatatkan, bahawasanya di benteng milik pasukan Inca ditemukan sebuah struktur yang menyerupai sebuah senjata yang dinamakan sebagai Ushnus yang terletak di ketinggian 3,000 meter bersamaan 10,000 kaki dari paras laut.

Para tentera Inca yang tinggal di dalam benteng ini dipersiapkan dengan senjata ini & sekarang telah ditemui struktur senjata ini sebanyak 100 buah di sekitar kawasan Quitoloma.

• Dua buah milik benteng pasukan bersekutu dibina dengan bahan mineral dari gunung berapi yang kuat dikenali sebagai ‘Cangahua’.

Di benteng ini terdapat kesan lemparan batu dari senjata Ushnus milik pasukan Inca & seni bina benteng ini lebih tertuju ke arah ukiran seni Ecuadarion berbanding seni ukiran Inca.

Sumber Rujukan: Ancient War Revealed in Discovery of Incan Fortress, Jarus Owen, 2015.

– TAMAT –


Siapa Yang Tinggal Di Johor Sebelum Era Melaka?

Setelah Melaka ditakluk oleh Portugis, kerabat di raja Melaka telah membuka kerajaan baru di sebelah selatan untuk menyambung legasi Melaka. Kawasannya yang strategi dan sangat sukar diserang musuh membuatkan Johor dapat bangkit dengan cepat. Bahkan ledakan perdagangan di sepanjang Kepulauan Riau dan Lingga bikin Johor terus berjaya sampai mereka seperti tidak perlukan Melaka.

Bukan setakat tu je, kegemilangan Johor terus konsisten bermula abad ke-16 sehingga abad ke-15. Pengaruh Johor tidak terhenti di situ sahaja. Sebab Johor banyak memberi sumbangan kepada pembentukan bahasa dan budaya Melayu. Antaranya adalah dialek Johor diangkat sebagai bahasa pertuturan di Malaysia

Tapi disebalik kegemilangan Johor ni, pernah tak korang terfikir tentang keadaan Johor semasa era pra Melaka? Ye lah kita semua tahu pulau sekecil Singapura pun sudah berpenghuni. Mustahil tanah sebesar Johor dibiarkan kosong begitu sahaja.

Persoalannya siapa yang tinggal di Johor semasa era pra Melaka?

Sebelum tu mari kita lihat rekod-rekod bertulis tentang Johor era pra Melaka. Dalam Sejarah Melayu ada diterangkan tentang sebuah kerajaan Klang Kio ataupun Genggayu. Katanya kerajaan ini terletak di hulu Sungai Johor. Nama beberapa tempat di Johor ada juga disebutkan dalam Sejarah Melayu.

Antaranya adalah Sayong yang terletak di Hulu Sungai Johor sebagai tempat kelahiran Badang. Selepas sahaja Singapura dilanggar Majapahit, Parameswara dan pengikutnya telah pergi ke Muar untuk membuka penempatan baru. Ketika Siam hendak menyerang Melaka, pokok bakau di Batu Pahat telah digunakan oleh Tun Perak untuk menakut-nakutkan tentera Siam.

Buku undang-undang Siam iaitu Kot Mont’ien Ban pulak ada menyebut tentang sebuah negeri bernama Wurawuri yang terletak di bahagian paling selatan. Siam siap cakap lagi Wurawuri tu berada di bawah kekuasaan mereka pada tahun 1358.

Tapi masalahnya dalam Negarakertagama, berapa wilayah seperti Hujung Medini, Langkasuka dan Saiburi berada di bawah kekuasaan Majapahit pada 1365. Kedua-dua Wurawuri dan Hujung Medini dikatakan merujuk kepada negeri Johor. Sekarang ni Johor di bawah siapa tetapi secara teknikalnya Johor dah wujud dan pasti ada orang yang tinggal di sana.

Sekarang ni kita tengok pada bukti arkeologi sebab lebih tepat. Bukti arkeologi paling awal menunjukkan sebuah loceng Dong Son daripada zaman logam telah ditemui di Kampung Pencu, Muar. Bermakna masyarakat prasejarah telah wujud di Johor.

Kebanyakan daripada mereka dikatakan tinggal di persisiran pantai. Sebab Muar merupakan pintu masuk laluan penarikan untuk ke Laut China Selatan. Masyarakat ini kemudiannya menjadi Orang Laut dan banyak berinteraksi dengan negara luar.

Hal ini dibuktikan lagi dengan penemuan beberapa porselin Dinasti Song dan tembikar daripada Kemboja yang berasal sekitar abad ke-13 masihi. Senang cerita masyarakat Johor sudah berdagang sebelum era kegemilangan Kesultanan Johor-Riau. Artifak lain juga ada ditemukan bermula seawal abad ke-11 sehingga abad ke-19.

Berdasarkan dua bukti bertulis dan arkeologi, boleh dikatakan memang sudah ada masyarakat yang hidup di Johor sebelum era Melaka. Cuma mungkin mereka belum bekerajaan ataupun kerajaan yang ada agak primitif. Apa yang menjadi persoalan adalah kerajaan apa yang sedang memerintah Johor pada zaman pra Melaka. Sehingga ke hari ini, tiada jawapan yang konkrit.

Nak tahu lebih banyak tentang kehebatan Johor, sila baca buku TASJIL ANIS SALATIN: RAHSIA AGUNG JOHOR. Boleh beli di sini bit.ly/3UPqdSD

Rujukan

Asyaari Muhamad. (2020). Sejarah Pra Empayar Johor: Bukti melalui sumber bertulis dan arkeologi. Asian Journal of Enviroment, History and Heritage, 4(1), 45-61.


Hajjaj & Saddam, Diktator Iraq

Hajjaj bin Yusuf ath-Thaqafi (661- 714 M) memang Sigma male! Dia jenis lelaki yang tak peduli apa orang kata, asalkan cita-cita dan kehendaknya terlaksana. Tahu tak Hajjaj pernah campak sorang mamat ke dalam kandang singa. Tapi dia tak sedar mamat tu pulak Alpha male. Gagah perkasa.Entah-entah pemerintah Iraq memang kena berjiwa besi. Zaman kita ni, ada Saddam Hussein (1937- 2006 M). Bolehlah dikatakan Saddam Hussein setaraf dengan Hajjaj bin Yusuf. Dari segi ketegasan dan kebengisan dalam memerintah rakyat, diorang memang sama-sama kuku besi. Hajjaj kena panggil Syaiton dengan salafussoleh. Saddam pulak kena panggil Diktator dengan media massa. Ok. Berbalik kepada kisah Hajjaj. Ada sorang penyair nama Jahdar bin Malik dari Bani Hanifa. Lelaki ni mengetuai serangan ke Hajar, sebuah kota di timur semenanjung Arab. Hajjaj terus tulis surat kepada gabenor Yamama bagi mengerah jajahannya fokus memburu Jahdar. Ganjaran besar bakal menanti. Akhirnya, Jahdar berhasil ditangkap.Hajjaj: “Kau siapa?”Jahdar: “Akulah Jahdar bin Malik”Hajjaj: “Kenapa kau buat jenayah yang teruk tu?”Jahdar: “Kecekalan hatiku, kebengisan sang sultan dan kesengsaraan zaman ini.”Hajjaj: “Apa yang terjadi sampai hati kau cekal, sultan jadi bengis dan zaman jadi sengsara?”Jahdar: “Jikalau pemimpin aku melihatku, mesti akan didapati yang aku ni seorang penyokong yang tulen dan pahlawan yang berani. Aku tak pernah jumpa lagi pahlawan yang lebih tangkas daripada aku.”Hajjaj: “Baik kalau begitu. Kami akau campak kau ke kandang singa yang lapar dan ganas. Jikalau kau dibaham, kami puas hati dengan apa yang kau cakap. Kalau kau yang bunuh singa tu, aku bebaskan kau.”Bagaimanapun, jangkaan Hajjaj meleset. Jahdar bukan sahaja manis berkata-kata, lelaki Alpha ini juga lincah berlawan walaupun dengan tangan sebelah diikat ke leher. Seperti yang disebut, Hajjaj terpaksa melepaskan Jahdar kerana sudah terlanjur berjanji. Prinsip lelaki Sigma: janji mesti ditepati!Hajjaj agak berbeza dengan Saddam yang lebih licik dalam berpolitik. Ketika Saddam Hussein memerintah Iraq, ia pernah berjanji untuk mengampunkan menantunya yang menetap di luar negara. Pada tahun 1996, satu berita menggemparkan tersebar. Lt. Gen. Hussein Kamel al-Majid dan saudaranya, Saddam Kamel al-Majid mati terkorban dalam kejadian tembak menembak di rumah kediaman mereka. Hussein Kamel al-Majid adalah ketua program senjata rahsia Iraq, sementara Saddam Kamel al-Majid adalah ketua pengawal istana pemimpin negara. Tragedi ini terjadi sehari selepas anak-anak perempuan Saddam Hussein meminta cerai daripada mereka. Media telah menjangka yang ini semua helah Saddam. Hanya tiga hari selepas menantunya fly dari Jordan dan mendarat ke Iraq, mereka terus maut dibunuh. Pakej cerai dengan bini sekali. Tambah menyedihkan, bapak diorang al-Majid pun terbunuh. Ini semua bukan kebetulan. Mungkin Saddam dah lama menyimpan sakit hati pasal pemerintahannya kena kutuk dengan diorang kat luar negara. “Aku ingatkan menantu, rupanya hantu!” sumpah Saddam. Kecoh sampai ke negara luar. Amerika pun kecam. U.S. representative Madeleine Albright: “Saddam Hussein is a brutal dictator and his brutality knows no bounds. The whole way they were welcomed and pardoned and murdered shows a great deal about the way Saddam Hussein deals with people.”Duta Kuwait Mohammed A. Abulhassan kesal, “Kami tak terkejut kerana rejim bengis seperti ini tidak akan berpegang pada janji.”Hajjaj Yusuf dan Saddam Hussein adalah tirani Iraq yang telah dihindari ulama’. Hajjaj dibantah oleh Said bin Jubair dan Abdullah bin Umar. Saddam Hussein pula ditolak oleh Syeikh Abu Hassan An-Nadwi dan Syeikh Dr Yusuf al-Qaradawi.


Mengapa Wanita Saling Membenci Antara Satu Sama Lain?

Saya pasti ramai yang tertanya, mengapa wanita tidak boleh saling berbaik antara satu sama lain, mengapa ada yang saling membenci tanpa sebab, mengapa bermuka-muka di hadapan namun mengumpat di belakang?

Hubungan wanita dengan wanita ini kompleks.

Sejak berkurun lamanya, wanita dikatakan tidak berupaya untuk mempunyai hubungan persahabatan yang sejati. Mereka di era Victoria mempunyai hubungan persahabatan antara wanita, namun ia dikatakan sebagai hubungan yang dangkal dan cetek kerana ia sekadar bersifat pura-pura. Tidak seperti persahabatan antara lelaki pada zaman itu yang kekal lama, hubungan antara wanita tidak kekal lama, kerana wanita dikatakan sering bertengkar dan berbalah.

Antara faktor utama yang popular dan dipegang hingga ke hari ini ialah disebabkan cemburu secara seksual, atau faktor biologi – di sini ia bermaksud cemburu untuk mendapatkan perhatian lelaki. Faktor ini dikatakan penting untuk kelangsungan hidup sesuatu spesies. Wanita perlu berlumba untuk mendapatkan perhatian lelaki yang diminati, justeru akan ‘menyerang’ wanita lain yang ‘mengganggu’. Faktor biologi ini masih belum terbukti sehingga kini, namun faktor ini popular dan terima ramai.

Faktor lain yang menyebabkan seseorang wanita itu membenci seorang wanita lain ialah sifat rendah diri. Seorang wanita yang merasakan dirinya ada sifat kekurangan dengan seseorang wanita yang lain akan menyebabkan wanita itu ‘menyerang’ wanita tersebut untuk menutupi kelemahannya. Sebagai contoh, wanita yang berjaya dalam perniagaan akan dicemburui dan dibenci oleh wanita yang merasakan dirinya ‘kurang’ berjaya. Rendah diri boleh terjadi disebabkan cara wanita dibesarkan oleh ibu bapa, sama ada wanita itu mempunyai ibu bapa yang bersifat kritikal, terutamanya si ibu, rakan-rakan wanita tersebut, rakan sekerjanya, atau isu/masalah peribadi yang sedang dihadapi oleh wanita tersebut.

Suatu kajian pada 2011 oleh Benenson dan rakan-rakan menunjukkan bahawa wanita akan mudah rasa terancam dalam hubungan sosial, justeru itu apabila mereka berasa diancam dalam suatu hubungan sosial (rakan-rakan sepejabat, kumpulan kejiranan, kumpulan kawan baik dsb) respon pertama wanita tersebut ialah melancarkan serangan terhadap wanita lain terlebih dahulu. Mereka lebih rela wanita lain menerima akibatnya dalam sesuatu hubungan sosial, berbanding mereka sendiri. Kajian lain pula mendapati bahawa wanita akan pernah berasa terpinggir atau ‘diserang’ oleh wanita/kumpulan wanita lain sekurang-kurangnya sekali dalam tempoh hidupnya. Ini perkembangan yang membimbangkan namun ada yang beranggapan ia perkara biasa, a norm in life.

Di tempat kerja pula, ia merupakan perkara biasa untuk kita mendengar bahawa bos wanita itu lebih cerewet, kejam, kurang bertimbang rasa dan banyak lagi gelaran negatif. Jika boleh, elakkan daripada mempunyai bos wanita!

Namun pelbagai kajian mendapati, ia sekadar bias dan persepsi semata. Disebabkan fokus kita secara umumnya akan lebih terarah terhadap perkara atau kejadian negatif dalam hidup, maka perkara negatif itu yang akan diperbesarkan dan diingati, berbanding perkara/kejadian yang baik/positif. Juga, kita secara umumnya akan memberikan penekanan yang lebih/berat sebelah kepada wanita terutama dalam hal keluarga, anak-anak dan tidak terlepas juga, di tempat kerja. Wanita diletakkan di tahap kebolehan yang berbeza berbanding lelaki justeru ekspektasi juga lebih tinggi.

Namun, adakah sindrom wanita saling membenci ini perkara yang amat membimbangkan sehingga boleh meruntuhkan dunia? Dari segi perspektif psikologinya, ada yang berpendapat antara sebab Hillary Clinton kalah dalam perebutan jawatan Presiden Amerika Syarikat ialah kerana wanita masih tidak boleh memberi ‘sokongan’ terhadap wanita lain. Namun ini sekadar pendapat kecil saja. Ada juga mengatakan bahawa disebabkan wanita sukar memberi sokongan terhadap wanita lain menyebabkan tidak ramai wanita boleh berjaya dan berada di puncak. Mungkin juga.

Walauapapun, kejadian ini menarik untuk difikirkan dan difahami tanpa prejudis. Dengan memahami hubungan sosial antara para wanita, harapannya kita pun akan lebih mudah mengemudi hubungan sosial di sekeliling kita.

Bacaan lanjut:

Women Who Hate Other Women: The Psychological Root of Snarky

Do women actually hate each other for being beautiful?

Why Do Women Bully Each Other at Work?
https://www.theatlantic.com/magazine/archive/2017/09/the-queen-bee-in-the-corner-office/534213/


Pεrang Kastilla: Benteng Kedaulatan Rumpun Melayu

Kepulauan Melayu pernah dikuasai oleh beberapa kerajaan-kerajaan lama yang memerintah rantau ini ratusan tahun lamanya. Srivijaya adalah kerajaan maritim yang berhasil menguasai lautan melewati Asia Tenggara sehingga menjangkau Madagascar.

Kesultanan Melaka muncul pada abad ke 15 dan dalam masa kurang seratus tahun, ianya menjadi salah sebuah negara maritim terkaya di Asia Tenggara. Empayar penguasa lautan ini akhirnya rebah di tangan Portugis pada tahun 1511. Walaupun terjajah, kesultanan ini meninggalkan kesan yang mendalam sehingga nama selat tersibuk di dunia diabadikan dengan nama kesultanan ini – Selat Melaka.

Walaubagaimanapun, ini bukanlah kisah Melaka. Ini adalah kisah sebuah kerajaan yang pernah menguasai lautan dari selatan Pulau Borneo sehingga ke kepulauan Filipina – Kesultanan Brunei.

Sewaktu awal penubuhannya di kurun ke 12 Masihi, Brunei adalah negara lindungan Kerajaan Majapahit yang menguasai hampir seluruh pelusuk Nusantara. Kejatuhan Majapahit pada kurun ke 15 Masihi membolehkan Brunei melepaskan diri dari kekuasaan Majapahit dan secara perlahan menjadi kuasa maritim teragung di rantau ini.

Brunei mencapai zaman keagungannya sewaktu pemerintahan Sultan Bolkiah dengan wilayah jajahannya merangkumi luasnya Pulau Borneo sehingga kepulauan Filipina.

Sepertimana Portugis ingin menguasai Melaka, penjajah Sepanyol juga berkeinginan meletakkan Brunei di dalam jaringan jajahannya. Meledaknya Pεrang Kastilla pada tahun 1578 adalah akibat keengganan Brunei tunduk kepada penjajah Sepanyol.

Dua tahun sebelum itu, gabenor Sepanyol di Filipina Francisco de Sande telah ke Brunei untuk menghadap Sultan Saiful Rizal. Pada awalnya, pihak Sepanyol ingin menjalin hubungan baik dengan Brunei dan mendapatkan izin untuk mengembangkan agama Kristian di Brunei. Pada masa yang sama, pihak Sepanyol ingin menuntut agar syiar Islam tidak lagi dikembangkan di kepulauan Filipina.

Tuntutan-tuntutan ini menimbulkan kemurkaan Sultan dan akhirnya pihak Sepanyol mengisytiharkan pεrang ke atas Brunei pada tahun 1578. Pada 16 April 1578, pihak Sepanyol berhasil menjajah Brunei dan merampas Kota Batu, 67 tahun selepas Portugis menawan Melaka.

Namun, orang-orang Brunei tidak mudah mengaku kalah dan berusaha mengatur langkah mengambil semula tanahair mereka. Di bawah pimpinan Bendahara Sakam, pihak Sepanyol telah berjaya diusir keluar dari Pulau Borneo setelah hanya 72 hari menguasai Brunei sebagai sebahagian dari empayarnya.

Sekiranya penguasa Sepanyol tidak dihalau dari Brunei, Islam mungkin akan tersirna dari Pulau Borneo di bawah pentadbiran mereka. Besar kemungkinan Brunei dan wilayah Sabah di utara Pulau Borneo hari ini akan menjadi sebahagian dari Filipina pada hari ini.

Tidak seperti kerajaan-kerajaan lain di kepulauan Melayu, Brunei adalah antara yang telah berjaya menangkis penjajahan dan kekal sebagai negara yang berdaulat sehingga ianya dijadikan negara lindungan British pada tahun 1888. Brunei mencapai kemerdekaan penuh dari British pada tahun 1984.

Orang-orang Melayu, dari pelbagai kewarganegaraan, perlu lihat sejarah Pεrang Kastilla ini sebagai manifestasi bahawa mereka memiliki jati diri yang tinggi untuk berusaha ke arah kesejahteraan. Semangat ini selari dengan laungan azan حَيَّ عَلَىٰ ٱلْفَلَاحِ,   yang bermaksud ‘marilah menuju kejayaan’.

Ketangkasan perwira-perwira Melayu Brunei bangkit menentang dan mengusir Sepanyol, kuasa maritim terunggul di dunia pada ketika itu adalah suatu yang membangkitkan rasa kekaguman.

Walaupun Brunei tidak lagi memiliki wilayah jajahan laut yang luas seperti dulu, ianya tetap sebuah kesultanan Melayu berdaulat yang kekal utuh tidak ditelan zaman. Brunei hari ini adalah sebuah negara kaya dan sejahtera dengan reputasi antarabangsa yang baik bukan sahaja dengan jiran-jiran terdekatnya, Indonesia, Singapura dan Malaysia tapi juga dengan negara-negara lain di dunia.

Dari sudut hubungan antarabangsa, Brunei merupakan satu-satunya negara yang rakyatnya boleh berkunjung tanpa visa ke semua negara-negara anggota tetap Majlis Keselamatan Pertubuhan Bangsa-bangsa Bersatu iaitu China, Rusia, Perancis, United Kingdom dan Amerika Syarikat.

Negara-negara rumpun Melayu lain di rantau Asia Tenggara juga tidak kurang hebatnya. Singapura adalah antara negara paling kaya mashyur sebagai pusat perdagangan dunia yang ulung. Malaysia pula, walaupun terdiri daripada pelbagai kaum, terkenal dengan keamanan berkekalan terbukti menerusi pengiktirafan Indeks Keamanan Dunia yang meletakkan Malaysia di tangga ke-23 negara paling selamat di dunia pada tahun 2021, mengatasi negara-negara maju yang lain seperti Itali, Perancis, United Kingdom, Korea Selatan dan Taiwan.

Manakala Indonesia dijangka akan menjadi negara ekonomi ke-5 terbesar di dunia menjelang tahun 2024.

Benarlah kata-kata Laksamana Hang Tuah, ‘takkan Melayu hilang di dunia’. Semoga kegemilangan Srivijaya dan Melaka yang pernah menguasai pelusuk Dunia Timur berkurun lamanya dapat terus dihidupkan semula pada masa kini.

Artikel ini dikirimkan oleh Profesor Madya Dr. Hazmi Mohd Rusli dan Aizat Bacharuddin. Profesor Madya Dr. Mohd Hazmi Mohd Rusli adalah pensyarah di Fakulti Syariah dan Undang-undang, Universiti Sains Islam Malaysia. Aizat Bacharuddin adalah seorang penyelidik bebas.